Ўқиш бошқа, уқиш бошқа\nТошкент +0,2 °C\n2 Мая 2020 1838\nЗамон ўзгаряпти, кун, ҳатто ҳар дақиқада содир бўлаётган воқеа-ҳодисалар билан танишиш осон кечмаяпти. XXI аср ахборот асри деганлари шу-да. Бу даврда ахборот тарқатувчи ҳар қандай кўринишдаги воситалар, у босма бўладими, электронми, ижтимоий тармоқ ёки телефон, гаджетларми, хуллас, жиддий рақобатга киришиб, уларсиз ҳаёт тарзимиз мазмунсиз бўлди қолди. Бир пайтлари мавжуд “газеталар эрталабки маънавий нонушта” деган ажойиб ибора ҳам бугун гўёки кулгили эшитилаётгани рост.\nГазетани тилга олишимдан мақсад, кейинги пайтларда, айниқса, коронавирус пандемияси хуружи бошлангандан буён яна шу мавзу кун тартибига чиқди. Дунё ташвишларидан чалғиб, карантинда ўтириб зерикди шекилли, яна журналистика муаммоларидан бирига айланиб улгурган босма нашрлар тақдири хусусида айрим “замонадан ўзиб кетган” дўстларимиз башорат қилишга тушди. Бунинг исботи сифатида Миллий масс медиани қўллаб-қувватлаш ва ривожлантириш жамоат фонди васийлик кенгаши раиси Комилжон Алламжонов “Qalampir. uz” сайтига берган онлайн интервьюсида ўзи осмондан тушгандек шундай деб қолди:\n“Бизнинг прогнозларимиз бўйича, коронавирус пандемияси оқибатида келиб чиқадиган эҳтимолий иқтисодий инқирознинг матбуот соҳасига ҳам таъсири катта бўлади. Фикримча, матбуот ҳам оғир жараёнлар ва даврга кириб келмоқда. Хусусан, босма нашрларга келадиган бўлсак, уларнинг келажагини кўрмаяпман. Аслида, бу инқирозлар бошланмаганида ҳам, газеталар аллақачон ўтмиш маҳсулоти.\n...Масалан, мен деярли газета ўқимайман, охирги марта қачон ўқиганимни ҳам эслай олмайман. Ҳаттоки телевизор ҳам кўрмайдиган бўлиб кетдим. Ҳамма информацияларни гаджетларим орқали оламан.”\nТўғри, тараққиёт биз кутганимиздан ҳам анча илгарилаб, тезлашиб кетди. Интернет тармоқлари бутун дунёни ўргимчак тўри каби қамраб олди. Тожсимонвирус баҳонасида мамлакатдаги аксарият соҳалар, айниқса, таълим тизими билан боғлиқ барча тармоқлар, жумладан, бевосита оммавий ахборот воситалари фаолияти ҳам онлайн тизимига ўтиб олди. Бу замонавий тизим пойтахт, Қорақалпоғистон ва вилоятлар марказларида анча оммалашди. Энг ривожланган давлатларда ҳам ушбу тизим бир неча йил ичида кенг ёйилган бўлса, бизда бир-икки ойдаёқ тўла ўзлаштирилиб, ишга тушиб кетди.\nХўш, ўзи шу соҳада тажриба орттирганини кўп бора иддао қиладиган жаноб Алламжонов қайси асосларга таяниб, газеталар бундан кейин қоғоз шаклида керак бўлмай қолганини тинмай такрорлашига сабаб нима? Уларнинг барчасини бирданига онлайн усулига ўтказиш шартми? Аввал шу хусусда бироз мулоҳаза қилиб кўрайлик.\nГазеталар дастлаб VII асрда Хитойда “Ди бао” - “Пойтахт ахбороти” номи билан пайдо бўлган. Ҳозирги газеталарнинг дастлабки намуналари эса XVI - XVII асрларда Европада дунёга келган. Улар хусусий шахслар, аксарият матбаачилар, ноширлар, алоқа-почта ходимлари томонидан нашр қилинган. Илк газеталар ҳафтада ва 15 кунда бир марта чоп этилиб, кам нусхада тарқатилган. Уларда асосан сарой янгиликлари, тижорат хабарлари босилган. XVI асрда Венецияда ёзма ахборотлар учун “Газзетта” чақа-пул деган маънода босма нашрлар оммалашган. Кейинчалик 1631 йилда Парижда қирол Людовик XIII (1586-1653)нинг шахсий шифокори ва йилномачиси Теофаст Ренодо парижлик китобфурушлар Луи Вандам ва Жао Марпэн билан биргаликда “LaGazzette” номли вақтли босма нашрини ташкил этишган. Шу-шу ҳозирги кунгача газета номи бутун дунё бўйлаб тиллардан тилларга ўтиб келмоқда.\nЗамонавий ўзбек миллий матбуоти тарихи ҳам ўтган асрнинг бошларида, яъни 1906 йилнинг 27 июнига тўғри келади. Ўша санада “Тараққий” газетаси нашр қилинган. Бу сана Ўзбекистон Республикаси Олий Кенгашининг қарори (1993) билан “Матбуот ва оммавий ахборот воситалари ходимлари куни” сифатида белгиланган.\nГазеталар бир неча аср давомида тарихан ўз зиммасига юклатилган муҳим вазифани ижтимоий-сиёсий, иқтисодий, маданий-маърифий ва илмий ҳаётга оид далзарб ахборотни ҳозиржавоблик билан турли публицистик шакл (жанр)ларда оммага етказиб, шу йўл билан ўз ўқувчиларида ҳаёт воқеликларига нисбатан маълум муносабат ва тасаввур пайдо бўлишига, сиёсий, иқтисодий, ахлоқий ғоя ва эътиқодлар шаклланишига таъсир кўрсата бориб, жамоатчилик фикрининг маҳсули ва ифодачиси бўлиб келди. Нафақат ахборот воситаси, балки муайян даврнинг воқеа-ҳодисалари, янгиликларини, ривожланиш силсиласини ўз саҳифаларида муҳрлайдиган энг муҳим тарихий ёзма йилнома вазифасини ҳам ўтади.\nЭнди юқорида тилга олинган “газеталар аллақачон ўтмиш маҳсулоти”, деган фикрга тўхталадиган бўлсак, бу ўтмишни унутиш ва тарихий ҳақиқатдан юз ўгиришдан бошқа нарса эмас. Шахсан, ушбу нони қаттиқ соҳанинг озми-кўпми, машаққатини чеккан бир журналист сифатида айтаманки, оммани чалғитиш мақсадида билдирилган ушбу тошбосмас гаплар босма нашрлар, қолаверса, ўзбек журналистикаси нуфузига соя сололмайди.\nГазеталар нафақат оммавий ахборот воситаси, балки ўз меҳнати, халқи ҳаёти, тараққиёти, миллий қадриятлари, тарихини ўз саҳифаларида муҳрлайдиган энг ишончли ёзма манба ҳамдир. Хўш, уларни онлайн усулига ўтказдик, дейлик ҳам. Масалан, карантин даврида айрим газеталарнинг ана шундай шаклдаги 5-6 та сони чиқди ҳам. Ҳатто болалар нашрлари, хусусан, “Тонг юлдузи”нинг бир нечта сонини ўзим ҳам неваралар билан мутолаа қилдим. Очиғини айтаман, ҳеч ўхшамади-да, қўлингга олиб ўқиш билан кўз нурингни экранчага қаратиб кузатиш бошқа экан. Бу, шахсан менинг фикрим. Биламан, кимгадир ёқади, кимгадир...\nЭнди савол туғилади. Хўш, газеталар эскилик сарқити экан, унда ҳозирги куннингэнг сўнгги воқеа-янгиликларини ёритаётган барча электрон оммавий ахборот воситаларининг интернет нашрлар сайтлари, блогерлар хабарларининг электрон версиялари бекаму-кўст ҳолда Ўзбекистон миллий кутубхонаси фондига келиб тушаяптими?! Ёки республика Давлат архивидан жой олаётганмикан? Бу ҳам жумбоқ, дўстлар.\nШу баҳонада бир тарихий воқеани эсламоқ жоиз. Биринчи Президентимиз Ислом Каримовнинг Ҳиндистонга илк хорижий ташрифи (1991 йил, 18-20 август) туширилган видеокассета бекаму-кўст сақланмаган. Чунки у даврда видеокассеталар камёб бўлганидан ўчирилиб, бошқа воқеа-ҳодисалар ёзиб кетилаверарди. Ушбу тарихий ташриф Москва марказий телевидениесининг “Время” ахборот кўрсатуви топшириғига биноан олиниб, уларнинг буюртмаси бажарилган, холос. Мана сизга замонавий электрон ахборот воситаси. Ҳали бизда Интернет соҳаси бўйича электрон нашрлар, сайтлар, блогерлар хабарлари, онлайн услубдаги мулоқотлар мажмуасини тўлалигича шакллантириб сақлаш тизими тўла шаклланмаганини нега бугун босма нашрлар “ўлими”дан огоҳ қилаётган валломатлар тан олгиси келмаяпти? Биз фақат бугун ё эртамиз билан яшамаймиз-ку, кечаги кунлар-чи, нега бир зумда унутишимиз керак, унда хотирамиз ўчириладими? Ортимиздан келаётган ворисларимиз нимани ўқийди, айтинг!\nҲозиржавоблик борасида, яъни ахборот тарқатишда интернет тармоқлари хизматини ҳеч ким инкор қилолмайди. Менинг ўзим ҳам кунига бир неча бор турли сайтларга мурожаат қиламан. Бу замон талаби. Лекин бу дегани босма нашрлар, кунлик, ҳафталик газеталар, ойда, ҳар чоракда чоп этилаётган журналлар энди батамом ўз вазифасини бажариб бўлди, дегани эмас-ку! Уларнинг ҳам ўзига хос тарихий ўрни бор. Табиийки, уларнинг аксарияти бугун иқтисодий қийинчиликларни бошдан кечирмоқда. Албатта бунинг сабаблари бисёр, аввало, муассисларнинг масъулиятсизлиги, қолаверса, почта, матбуот тарқатиш тизимларининг бутунлай издан чиқиб кетганлиги, талаб ва эҳтиёжни ўрганмаслик, эгасизлик, кадрлар қўнимсизлиги ва бошқа қатор омиллар жиддий таъсир кўрсатмоқда. Моҳиятан ва мазмунан ўз фаолиятларини давр талабига мос равишда такомиллаштириб, янгича услубда воқеа-ҳодисаларни ёритишлари шарт.\nАслида мутолаа ҳам санъат. Китобхонлик, газетхонлик бизнинг ота-боболаримиз учун энг суюкли машғулот саналган. Бугун сал ғалатироқ туюлади, ҳар бир ҳудудда ўзи танлаб ўқиган нашрларнинг, ҳатто ишонмайсиз, 40-50 йиллик тахламларини уйларида асраб авайлаб келаётган юртдошларимиз ҳозир ҳам орамизда кам эмас.\nБиз тарихий бир даврда яшаяпмиз. Яширмаймиз, тожсимонвирус деган балои офат ҳамма соҳага ўз таъсирини ўтказмоқда. Бу синовли кунлар ҳам ўтади. Бутун дунёни ларзага солиб турган хавф аста-секин чекиняпти. Шундай бир даврда юзага келган вазиятдан омон-эсон чиқиш йўлларини изламасдан, мавжуд имкониятларни ишга солишни тавсия этмасдан, ёрдам қўлини чўзмасдан кўпчиликка манзур нарсани эскиликка чиқариш ҳақиқий ватанпарварнинг иши эмас. Бундай ножўя ишни журналистиканинг, газетачиликнинг тупроғини ялаган фидойи инсонлар ҳеч қачон қилмайди. Ҳақиқий ижод жонфидоликни талаб этади. Юртбошимизнинг бир сония ҳам ортга чекинмай, қийинчиликларни мардонавор енгиб, ички имкониятлардан оқилона фойдаланиб, ақл заковат билан халқимизни дадиллик билан олға бошлаб бораётганлигини бутун дунё тан олмоқда.\nМен Комил Алламжоновнинг сайтлардаги кўпгина чиқишларини кузатганман. Уларда у ўзини матбуотнинг сир-асрорларини чуқур билимдонлигига даъво қилган бўлса-да, кейинги пайтларда, айниқса, у шу соҳага бевосита дахлдор масъул вазифалардан бошқа, яъни жамоат фонди (аслида бу ҳам ОАВлар билан боғлиқлигини унутмайлик)га ишга ўтганидан кейин аввалги позицияларини эсдан чиқараётгани ажабланарли. Агар у чинданам ахборот тарқатиш тизимининг чинакам ғамхўри, жонкуяри бўлганида эди, ота-боболари ўқиган, ҳатто Иккинчи жаҳон уруши даврида ҳам нашр этилган, кўпгина машҳур ўзбек ёзувчи-шоирлари, зиёлилари учун ўзига хос ижод мактаби ролини ўйнаган, шу йилнинг 8 февралида 95 йиллигини қаршилаган, бир сўз билан айтганда, мустақиллигимизнинг ҳақиқий жарчиси (шубҳаланганлар ушбу нашрнинг 1980 йиллар охири, 1990 йиллар бошидаги тахламларини кўздан кечиришларини тавсия қиламан) “Туркистон” – ҳозирги “Ёшлар овози” газетасининг шу кунларда нега чиқмай қолганлиги билан қизиқиб кўрган бўларди!\nЭнг ривожланган хорижий давлатларда газеталарнинг тиражи тушиб кетаётгани йўқ. Мисол учун ахборот коммуникация технологиялари энг мукаммал ривожланган давлатлардан бири Японияда анъанавий газета муштарийлари Интернетга боғланиб қолишга шошилмаяптилар. Ҳозирги пайтда кунига 72 млн. нусхада чоп этилаётган нашрлар ҳамон кўпчиликнинг севимли ҳамроҳи ва дилдоши бўлиб қолмоқда.\nТан олиш керак, интернетдаги баъзи олди-қочди янгиликлар одамларни бездириб қўйгани ҳам ҳақиқат. Бизда ҳам шундай ҳолат такрорланиб, бир муддатдан сўнг электрон ахборотдан безиб, яна босма нашрлар мутолаасига қайтишларига шубҳам йўқ.\nГазета-журнал ошёни қаерда деб сўраяпсизми? У боғда ҳам, тоғда ҳам эмас. У сизу бизнинг беғубор қалбимизда, шууримизда. Қоғозга битилган сирли сатрларни қанча ўқисангиз ҳам адоғига етолмаймиз. Саҳифалардаги залворли таҳлилий публицистик мақолалар, замонамиз қаҳрамонлари ҳақидаги очерклар, туркум репортажлар, коррупцияни фош этувчи фельетонлар (гарчи кейинги йилларда сусайиб кетган бўлса-да)... Улардан олган завқ-шавқни, таассуротни қайси электрон газета ёки сайтдан, борингки, телеграм каналдан оласиз?\nҲозирги кунда юзага келаётган бундай муаммоларнинг асл моҳияти яна обунага бориб тақалади. Ана шу масала буткул ҳал қилинмагунча ҳар хил тортишувлар, баҳс-мунозаралар давом этаверади. Обуна ҳақида гапирадиган бўлсак, ҳар бир газета-журнал таҳририяти ўз муассаси билан шартнома имзолаган. Ўша шартномага асосан бу мураккаб вазифани муассис ташкиллаштириши, таҳририятга амалий ёрдам кўрсатиши алоҳида таъкидланган. Ижрога келганда эса...\nМасалан, Халқ таълими вазирлиги ўзи муассис бўлган “Маърифат” газетаси, “Тонг юлдузи”, “Класс”, “Гулхан”, “Ғунча” болалар нашрларига обунани расмана ташкил этса, яъни мактабларнинг ҳар бир синфи биттадан обуна бўлишса, олам гулистон, муаммо батамом ҳал бўлади. Бу жараёнда ҳеч қандай мажбурий обуна йўқ. ХТВ тавсия этади, дарсликларни сотиб олишганларидай. Ўқувчи дарсликларга қўшимча равишда мутолаа қилиш учун обуна бўляпти. Кейинги йилларда “мажбурий обуна” деган бузғунчи ғоя асносида ана шу тизим бузилиб, жуда бўлмағур муаммони юзага чиқарди. Ёки олайлик “Туркистон” – ҳозирги “Ёшлар овози” – “Молодёж Узбекистана”, “Ёш куч”, “Ёшлик” нашрларига ҳам ҳар бир ёшларнинг бошланғич ташкилоти биттадан обуна бўлишса бас муаммо ҳал бўлади. Бунда ҳеч ким ютқазмайди.\nМажбурий обуна дея оғиз кўпиртираётганларнинг баҳонаси куракка турмайди аслида. Ана шундай тоифадаги ота-оналар эркатой фарзандларига жарақ-жарақ пул сарфлаб, энг сўнгги русумдаги қўл телефонлари, планшет, ноутбук олиб беришаётганига гувоҳмиз. Айнан ана шундайларнинг бошқаларга кўрсатаётган аянчли таъсири ҳақида эса миқ этмаймиз.\nБиз йўқ муаммоларни ўзимиз туғдиряпмиз. Бу билан миллий матбуотимизнинг жаҳон миқёсидаги обрў-эътиборига путур етказаётганимизни биламизми? “Чегара билмас мухбирлар” халқаро ташкилотининг матбуот эркинлиги индексида Ўзбекистоннинг 156-ўринда туриши ва бу кўрсаткичнинг айрим кимсаларни қониқтириши кулгили эмасми? Республикамизда матбуот, ахборот тарқатиш масаласида юқорида таъкидланган муаммоларни ҳал қилмас эканмиз, халқаро миқёсдаги обрўмиз яхшиланмайди.


Яна тўртта Xiaomi ва Redmi смартфонига барқарор MIUI 12 прошивкаси кела бошлади - Terabayt.Uz\nКечагина биз «Хитойча Apple» иккита смартфонига MIUI 12 график қобиғи асосидаги барқарор прошивка тарқатаётгани ҳақида ёзган эдик. Уларнинг иккаласи ҳам ўтган йили тақдим этилган бўлиб, бири Xiaomi, иккинчиси эса Redmi брендига мансуб.\nКомпания энди яна тўртта русумдаги мобил қурилмаларига янги график қобиққа асосланган прошивка юбора бошлади. Улардан биринчиси ўтган йилги флагман – Xiaomi Mi 9 бўлиб, унга глобал MIUI 12 базасидаги барқарор прошивка тарқатилмоқда.\n12.0.1.0.QFARUXM рақамли ушбу апдейт Android 10 операцион тизим талқинига асосланган бўлиб, июлдаги Android хавфсизлик патчларини ҳам ўз ичига олган. Флагман эгаларини, айниқса, янги прошивкадаги «супер обойлар» функцияси хурсанд қилиши аниқ.\nЯна учта смартфоннинг эса ҳозирча фақат хитойча версиялари барқарор MIUI 12 асосидаги прошивкага янгиланмоқда. Улардан биринчиси Xiaomi бренди остида чиқарилган Mi CC9 Pro камерофони бўлиб, мазкур флагман дунё бозорига Mi Note 10 модели сифатида тақдим этилган. «Қурилмаларни қийновчи» видеоблогер Зак Нельсон яқиндагина ўзининг JerryRigEverything каналида уни «Xiaomi’нинг энг мустаҳкам смартфони», дея мақтаган эди.\nMIUI 12 базасидаги барқарор прошивкани қабул қилаётган яна иккита смартфон эса арзончи брендга мансуб Redmi 10X ҳамда Redmi 10X Pro моделларидир. Булардан иккинчиси AnTuTu сервисининг июндаги энг кучли ҳамёнбоп смартфонлар рейтинги шоҳсупасига кўтарилган, биринчиси ҳам кучли учликка кирган.\nЮқоридаги барча смартфонларга прошивкалар «ҳаво орқали», аммо босқичма-босқич етиб келади, шу боисдан уларнинг эгалари янгиланишларни текшириб туришлари лозим.\nЭслатиб ўтамиз, «Хитойча Apple» яқинда MIUI 12 прошивкалари июль-август ойларида келадиган Xiaomi, Redmi ва Poco смартфонларининг рўйхатларини чиқарганди. Мазкур телефонларнинг глобал прошивка, глобал версия ва хитойча версиялари, уларнинг ўзаро фарқи ҳақида мана бу мақоламиздан батафсил маълумот олишингиз мумкин.\n#Oперацион тизим #Redmi #Xiaomi #андроид смартфон #мобиль операцион тизим #прошивка #янгиланиш #Xiaomi Mi 9 #Тизим янгиланиши #Xiaomi Mi CC9 Pro #MIUI 12 #Xiaomi Redmi 10X 5G #Xiaomi Redmi 10X Pro #глобал прошивка


Пайғамбаримиз Мадинаи Мунавварага ҳижрат қилиб келганларидан сўнг Байтул Мақдисга қараб намоз ўқиш бошланди.\nБу ҳолат ўн олти ёки ўн етти ой давом этди. Байтул Мақдисга қараб намоз ўқиш Аллоҳнинг амри билан бўлди. Фақат бу Қуръони Каримда келмаган, Набий соллаллоҳу алайҳи васалламга бевосита буюрилган амр эди. Сўнгра Аллоҳ субҳонаҳу ва таоло махсус оят тушириб, яна Каъбаи Муаззамани қибла этди.\nПайғамбаримизнинг ҳижратларидан сўнг Аллоҳ таолонинг хусусий амри ила қибла Байтул Мақдисга томон бурилди. Ушбу бурилишда катта ҳикмат борлигини уламоларимиз мулоҳаза қилишган. Исломда ҳар бир нарса холис, Аллоҳ учун бўлиши керак. Қалбда фақат Аллоҳга ихлос бўлиши, Исломдан бошқа ҳеч бир нарсага – на қиблага, на миллатга, на ерга, на тарихга ихлос ва тобелик қолмаслиги керак.\nАраблар эса жоҳилият даврларида кўпгина нарсаларга ихлос қўйиб, ўша нарсалар билан фахрланиб юрар эдилар. Уларда фахр уйғотадиган нарсаларнинг гултожи Байтуллоҳ эди. Араблар Байтуллоҳ уларнинг ватанида жойлашганлиги, Иброҳим алайҳиссаломнинг даврларидан буён атрофдан одамларнинг шу Байтуллоҳни ҳаж қилиш учун келишлари билан керилишар эди. Улар «Каъбаи Муаззама бизнинг мулкимиз, шунинг учун биз бошқалардан юқори турамиз», деб билишарди. Бошқа халқлар ҳам шундай тушунишарди. Натижада Байтуллоҳ байтуларабга – арабларнинг уйига айланиб қолган эди. Уни ақийда асосида эмас, балки таассуб, тарафкашлик асосида ҳурматлайдиган бўлиб кетган эдилар. Ана шу тарафкашлик асосида «Бу Пайғамбар бизнинг Каъбага қараб намоз ўқимоқда, уни ҳурмат қилмоқда. Шунинг учун унга эргашамиз», дейдиганлар ҳам бўлиши мумкин эди. Кишиларни бундай ғалати тафаккурлардан, тарафкашликлардан ва бошқа нарсалардан қутулиб, жоҳилият нопокликларидан пок бўлган ҳолда, фақат ақийда асосида Байтуллоҳни эъзозлашларига тайёрлаш учун қибла вақтинча Байтул Мақдисга бурилди.\nШунда миллатчилик, тарафкашлик асосида Пайғамбарга эргашганлар ҳақиқий ақийда асосида, Аллоҳга таслим бўлиб эргашганлардан ажраб қолади. Ҳамда мусулмонларнинг қалблари, тафаккурлари, тасаввурлари нолойиқ нарсалардан покланади. Исломга бирор қизиққан нарсаси туфайли эмас, балки Аллоҳ учун кирган бўлади.\nОдатдагидек, яҳудийлар турли иғволарни тарқата бошладилар. «Муҳаммаднинг дини ҳақ бўлса, ота-боболарининг муқаддас уйи – Каъбага қараб намоз ўқийвермасдан, нима учун бизнинг қибламиз – Байтул Мақдисга қараб намоз ўқийди? Бу ҳам бизнинг динимиз унинг динидан афзал эканлигининг далилидир», дейишди.\nПайғамбар алайҳиссалом Аллоҳнинг буйруғини бажарадилар, яҳудийларнинг гапларига эътибор бермайдилар. Шу ҳолда ўн олти ой ёки ўн етти ой Байтул Мақдисга қараб намоз ўқилди.\nСўнгра қуйидаги оят нозил бўлиб, қибла яна Каъбаи Муаззамага қаратилди.\n«Гоҳо юзингнинг осмонга тез-тез бурилишини кўрурмиз. Бас, албатта, сени ўзинг рози бўлган қиблага юзлантирурмиз. Юзингни Масжидул Ҳаром томон бур. Қаерда бўлсангиз ҳам, юзингизни у томон буринг. Албатта, китоб берилганлар унинг Роббиларидан бўлган ҳақ эканини билурлар. Ва Аллоҳ уларнинг қилаётган амалларидан ғофил эмасдир» («Бақара» сураси, 144-оят).\nОяти кариманинг аввалидаги жумланинг васфига кўра, Пайғамбар алайҳиссолату вассалом Каъбаи Муаззаманинг қибла қилиб берилишини кутиб юрганлар. Аллоҳнинг Ўзи у кишининг Каъбага нисбатан чексиз муҳаббатларини, бунинг устига, яҳудийларнинг ортиқча гап-сўзлари ва бошқа омиллар таъсирида осмонга тез-тез қараб, «Шояд ваҳий келиб, қибланинг ўзгарганидан хабар берса», дея кутишларини кўриб турганлиги баён этилмоқда.\n«Гоҳо юзингнинг осмонга тез-тез бурилишини кўрурмиз».\nАлбатта, Аллоҳ таоло бу ишни кўриб-билиб тургани учун вақти-соати келганда Каъбанинг қибла бўлганини эълон этди.\n«Бас, албатта, сени ўзинг рози бўлган қиблага юзлантирурмиз. Юзингни Масжидул Ҳаром томон бур. Қаерда бўлсангиз ҳам, юзингизни у томон буринг».\nМақсад Каъба бўлса ҳам, Масжидул Ҳаром, яъни Каъбаи Муаззама атрофидаги масжид зикр қилинганидан уламолар «Намоз ўқувчи киши айнан Каъбага қараши шарт эмас, балки ўша томонга қараса ҳам жоиз», деганлар.\nЕр юзининг турли бурчакларида истиқомат этувчи мусулмон умматни ягона қибла жамлайди. Ватанлари, турган жойлари, ранглари, тиллари, шакллари, жинслари, ёшлари, ижтимоий ҳолатлари турли-туман бўлишига қарамай, намоз пайтида барчалари ягона қиблага юз ўгирадилар. Бир қиблага қараш уларнинг бир тан, бир жон эканлигининг, мақсадлари, тутган йўллари бир эканлигининг, Роббилари, китоблари ва Пайғамбарлари бир эканлигининг рамзидир.\nИсломнинг бошқа рамзлари каби, ушбу рамз ҳам мусулмонларни бошқалардан ажратиб туради. Мусулмон миллати ўзига мустақил, Аллоҳнинг йўлидан юрган афзал миллатдир.\nШунинг учун ҳар бир нарсада унинг мустақил эканлиги билиниб туриши керак. Залолатда юрганларга тобе бўлиб қолмаслик зарур.\nШунинг учун ҳам Аллоҳ таоло мусулмонларни бошқаларга тақлид қилишдан, уларнинг одатлари, шиорлари ва рамзларини олишдан қайтарган.\nИнсон руҳ ва жасаддан иборат бўлгани учун унда руҳий-маънавий нарсаларга зоҳирий шаклларни рамз қилиб олиш майли бор. Инсондаги ҳис-туйғу ўзининг моддий рамзига эришгандагина таскин топади. Ана шунда кўнгил тўлади. Худди ичи билан ташқариси бирлашгандек бўлади.\nИсломда ибодатга тааллуқли барча ҳолатлар мана шу асосда йўлга қўйилган. Фақат ният билан ёки ичда баъзи ояту дуоларни ўқиш билан кифояланиб қолмасдан, балки ҳар бир ибодатнинг ўзига яраша шакли, ҳаракати, рамзи борки, ўшаларга амал қилиш лозим. Намозда қиём, рукуъ, сажда, салом; ҳажда иҳром, талбия, тавоф, саъйи, вуқуф, тош отиш, қурбонлик сўйиш ва бошқалар ана шундай рамзлар ҳисобланади.\nЎтган сатрларда Пайғамбар соллаллоҳу алайҳи васалл..


Элчи Ярослав Сиро: Чехия Ўзбекистон Президентининг жамиятни (...)\nЭлчи Ярослав Сиро: Чехия Ўзбекистон Президентининг жамиятни демократлаштириш, иқтисодиётни модернизациялаш ва диверсификация қилиш борасидаги сиёсатини қўллаб-қувватлаб келмоқда\nТўрт йил давомида Чехиянинг Ўзбекистондаги элчиси сифатида фаолият олиб борган Ярослав Сиро мамлакатимиздаги дипломатик миссиясини якунламоқда. Дипломат ўз Ватанига қайтиб кетиш арафасида «Дунё» АА мухбирига эксклюзив интервью берди.\n— Мен Ўзбекистонга 2016 йил сентябрь ойида мамлакатда кенг кўламли ислоҳотлар ва ўзгаришлар бошланаётган пайтда келган эдим. Ушбу воқеалар ва ўзгаришлар жараёни ичида бўлиш жуда қизиқ эди.\nЧехия доимо Президент Шавкат Мирзиёевнинг жамиятни демократлаштириш, иқтисодиётни модернизациялаш ва диверсификация қилиш борасидаги сиёсатини қўллаб-қувватлаб келмоқда. Ушбу ўзгаришлар Чехия ва Ўзбекистон ўртасидаги ҳамкорликни ривожлантириш учун янги имкониятлар очди. Бу биринчи галда савдо-иқтисодий соҳага тегишлидир. Хусусан, ўзаро савдо ҳажми бугун 100 миллион доллардан ошди. Аммо ҳар икки томонда буни янада ривожлантириш учун катта имкониятлар мавжуд.\nАфсуски, бу йил пандемия фаол ҳамкорлик режаларимизга салбий таъсир ўтказди. Биз видеоконференцалоқа орқали Бош вазир ўринбосари ва парламент палаталари спикерлари ўринбосарлари билан келгуси ҳамкорлик истиқболларини муҳокама қилдик. Пандемия тез орада тугаб, кундалик самарали ҳамкорликка яна қайтамиз, деб умид қиламан.\nЧехия саноат соҳасида ривожланган мамлакат. 2012-2013 йиллар Чехиянинг Pragoimex a.s. Тошкент транспорт компанияси учун қиймати 18 миллион долларлик 20 та Vario LF Plus трамвайини экспорт қилди. 2014 йил Тошкентда трамвай эксплуатацияси тўхтатилгач, улар Самарқандга кўчирилди. Ҳозир шаҳарда жамоат транспортини хизматини янада яхшилаш учун 42 та замонавийлаштирилган трамвай ва бошқа зарур тизимларни тақдим этиш бўйича музокаралар олиб борилмоқда. Таъкидлаш жоизки, ушбу компания Ўзбекистонда трамвай ишлаб чиқаришнинг бир қисмини жойлаштириш бўйича лойиҳада иштирок этишни режалаштирмоқда. «SKLOSTROJ a.s» компанияси Сирдарё вилоятида қиймати 20 миллион долларлик шиша идишлар ишлаб чиқарадиган завод қурди ва ҳозир унинг иккинчи линиясини барпо этмоқда.\n«WABAG Brno s.r.o.» компанияси эса Фарғона нефтни қайта ишлаш заводи учун саноат чиқинди сувларини тозалаш иншоотини қуриш лойиҳасини амалга оширмоқда. Бугунги кунда лойиҳа 80 фоизга бажарилган. Электр тизимларини йиғиш ва чиқинди сувларни тозалаш технологиясини тўлиқ автоматлаштирадиган ускуналарни ўрнатиш учун тайёргарлик ишлари олиб борилмоқда.\nЎтган ой Тошкентда «Škoda» брендининг биринчи дилерлик марказининг очилишида иштирок этиш имкониятига эга бўлдим. Чехияда ишлаб чиқарилган автомобиллар йил охирига қадар Ўзбекистон бозорига кириб келиши кутилмоқда. 2022 йилдан бошлаб эса Германиянинг «Volkswagen» концерни томонидан Жиззахда бунёд этилаётган заводда ушбу автомобиллар йиғила бошланади.\nФармацевтика саноатига ҳам алоҳида тўхталиб ўтишни истайман. Чех компаниялари Ўзбекистонга мунтазам тарзда дори-дармон етказиб келмоқда. Биз ушбу йўналишда мамлакатингиз билан ўзаро манфаатли ҳамкорликни давом эттиришга тайёрмиз.\nҲозирги кунда Чехияда пандемия билан вазият жуда оғир кечмоқда. Коронавируснинг иккинчи тўлқини мамлакатга раҳна солмоқда. Чехияда ҳар куни 15 минг киши COVID-19 билан касалланмоқда. Бугун вазият бироз яхшиланганини эшитиб қувондим.\nШу нуқтаи назардан, мен Ўзбекистон ҳукуматига мамлакатда пандемия билан курашиш бўйича самарали чора-тадбирлар кўраётгани учун алоҳида миннатдорлик билдирмоқчиман.\nЎзбекистон Президенти томонидан ШҲТ саммитида инсонлар саломатлиги учун янги таҳдидларга қарши биргаликда курашишни кенгайтириш жуда муҳим экани тўғрисидаги таклифи менда катта таассурот қолдирди. Эпидемия таҳдидларига қарши кураш бўйича кенг қамровли қўшма чора-тадбирлар режасини амалга ошириш зарурлиги тўғри айтилди, чунки битта мамлакатнинг ўзи бунга қарши кураша олмайди.\nМен Ўзбекистонга тараққиёт тилайман, 2016 йилда бошланган ислоҳотлар муваффақиятли давом этсин. Пандемия тез орада тугашига, дўст ўзбек халқи жамият ва иқтисодиёт фаровонлигини таъминлашда янги марраларга эришишига ишонаман.\nСуҳбатни Замира Азизхонова ёзиб олди,


27 июн 2022, Тошкент вақти: 20:04\nЎзбекистон Республикаси Президенти Ислом Каримовнинг катта қизи Гулнора Каримованинг хусусий корхонаси Revi Holdingнинг ижроия директори Фарҳод Иноғомбоев билан ўтказилган радиосуҳбатнинг навбатдаги қисмини эътиборингизга ҳавола қилаяпмиз. Унда сўз Гулнора Каримованинг Coca Cola Bottlers Uzbekistan ширкати устидан қандай қилиб шахсий назоартини ўрнатгани ҳақида боради.\nБошловчи: Гапни лавҳамизни эшитиш жараёнида ҳар бир тингловчимизни ўйлантириши мумкин бўлган бир савол жавоби билан бошламоқчимиз. Токи кўнгилни хотиржам қилиб, диққат билан тингланг. Тинглайдиганларингизни ўзингиз таҳлил қилиб кўришингиз учун хаёлингиз бўлинмасин.\nЎзбекистон Президенти Ислом Каримовнинг катта қизи Гулнора Каримованинг хусусий корхонаси Revi Holdingнинг собиқ ижроия директори Фарҳод Иноғомбоев билан ўтказган суҳбатимиз ниҳоясида ундан шунча гапларни ошкор қилишдан, саломатлигингиз ва ҳаётингизга, яқинларингиз ҳаётига хавф пайдо бўлишидан, сиздан ўч олишларидан қўрқмайсизми, деб сўрадик.\nФарҳод Иноғомбоевнинг жавоби бу бўлди.\nИноғомбоев: Биласизми, бир тарафдан қўрқаман. Бошида жудаям қўрқаётган эдим. Энди, ҳаммамиз инсонмиз. Қўрқмайман эмас, қўрқаман бир тарафдан. Иккинчи тарафдан жим ўтирса ҳам бўлмайди, тушуняпсизми, Сарвар ака. Жим ўтирсам ҳам, буларни ошкора қилиб гапирсам ҳам ўша-ўша… угроза остаётся та же. Шу сабабли жим ўтирганимдан кўра билсин ҳамма қанақалигини унинг. Бундан ташқари, ғарбдагилар ҳам билсин. Чунки кўп нарса, кўп маълумот буларга тўғри етиб келмайди. Иккинчи тарафдан, бу кўп маълумотларни мен ўзимда сақлаб жим юрганимда мен барибир ҳам ўша-ўша нишон бўлардим. Чунки ҳамма маълумотлар менинг ичимда. Ҳозир эса бу нарса ошкора қилиб юборилди, тушуняпсизми? Уже менда сир қолмади, ҳаммаси чиқиб кетди. Тўғри, мен буларга душман бўлдим, лекин айни пайтда мен у сирнинг эгаси эмасман.\nБошловчи: Фарҳод Иноғомбоев, Гулнора Каримовага қарашли хусусий корхонанинг собиқ ижроия директори. У Каримова хоним тадбиркорлик фаолиятининг барча қирралари тўғрисида кўпчилик назаридан панада бўлган маълумотлар билан ўртоқлашди. Бугун ўша маълумотларнинг фақат бир қисми - Гулнора Каримованинг Coca Cola компаниясига алоқаси, унинг, Фарҳод Иноғомбоев таъкидлашича, компания устидан шахсий назоратини ўрнатгани тўғрисидаги маълумотлар билан таништирамиз.\n1991 йили Ислом Каримов америкалик миллати ўзбек тадбиркор Абдурауф Мақсудий билан қуда тутинади. Қизи Гулнорани Мансур Мақсудийга беради. Шундан сўнг қуда томон Ўзбекистонга Соса Colaни олиб келади. Маълумотларга қараганда, Ўзбекистонда очилган корхонанинг акциялари уч субъект - Coca Colaнинг, Абдурауф Мақсудий оиласининг ҳамда “Ўзозиқовқатсаноат” тимсолида Ўзбекистон ҳукуматининг қўлида бўлади.\n2001 йилнинг 28 июлида Мансур Мақсудий хотини Гулнора Каримовадан ажрашиш тўғрисида Америка судига ариза беради ва шундан сўнг, Ғарбдаги бир қатор нуфузли газеталарнинг ёзишига қараганда, қудалар - Ислом Каримов ва Абдурауф Мақсудийлар ўртасига совуқчилик тушади. Судга ариза топширилганидан бир ой ўтиб-ўтмаёқ Coca Cola Bottlers Uzbekistanда текшир-текшир бошланади, деб ўқиймиз газеталардан. Мақсудийлар оиласи Ўзбекистон қонунларини қўпол равишда бузганликда, катта миқдорда солиқ тўламаганликда айбланади. Оила мамлакатни тарк этиб, ватани - АҚШга қайтиб кетади. Ишончли манбалардан олинган малумотларга қараганда, Coca Colaнинг Мақсудийларга тааллуқли қисми ва бу оиланинг Ўзбекистондаги бошқа барча мулки давлат фойдасига мусодара қилинади.\nСуҳбатдошимиз Фарҳод Иноғомбоевнинг гувоҳлик беришича, Гулнора Каримова Мақсудийлар мулки мусодара қилинганидан сўнг, ўша мулкни шахсан назорат қила бошлаган.\nИноғомбоев: 2001 йилнинг охирларида, тахминан октябрь ойларида Coca Colaдан Мақсудийларнинг ҳиссаси мусодара қилингандан кейин, Гулнора секин Coca Colaнинг нимасига ўз босимини бошлаган. Ҳозир ҳамма Мақсудийларга қарашли нималар давлатга ўтиб кетган. Лекин улар непосредственно Гулнора Каримованинг назоратида. Бундай айтганимда давлат - бу Гулнора Каримова, Гулнора Каримова – бу давлат.\nБошловчи: Босимнинг шаклу шамойили қандай бўлган, деб сўраймиз суҳбатдошимиздан.\nИноғомбоев: Биринчи бўлиб, Coca Cola компаниясининг ўзига босим қилган. Мақсудийларнинг ҳиссасини давлат тортиб олиб қўяётганда, Coca Cola норозилик билдирмасин, деб босим қилдирган. Тушуняпсиз-а, мана учта ҳиссадор бўлган бўлса...\nБошловчи: Йўқ, яхши тушунмаяпман. Босим қилдирган деяпсиз. Ким, конкрет шахслар томонидан қайси конкрет шахсларга қай усулда босим ўтказилган? Шуни айтиш мумкинми? Қай тарзда бўлади бу босим?\nИноғомбоев: Мақсудийларга босим, деганда Мансур Мақсудий билан ажрашгандан кейин Гулнора Мақсудийларнинг активларини, компанияларини, мол-мулкларини тортиб олган, бор нарсасини. Мақсудийларда яна “Роз трейдинг” деган ширкат бўлган. У ёқдаги омборларини тортиб олган. Давлат тортиб олган, лекин Гулноранинг буйруғи билан. Давлат тортиб олган деганимда кўп мол-мулк давлатнинг номига эмас, Гулноранинг ўзининг шахсий номига ёки Гулноранинг Тошкентдаги компанияси “Оасторс ЛТД” номига ўтиб кетган.\nБошловчи: Ўша сиз ишлаган компанияга ўтган, шунақами?\nИноғомбоев: Ҳа, мен ишлаган компанияга ўтган. Мен ишлаган компаниянинг Тошкентдаги филиалига ўтган.\nБошловчи: Қанча, пул кўринишидами, мулк кўринишидами, нималар ўтган?\nИноғомбоев: Мана, мен сизга баъзи мисолларни келтираман. Масалан, Сергели ноҳиясида “Роз трейдинг”нинг катта омбори бўлган. Кейин охирги пайт, ўша 2001 йилларда у ёқда катта улгуржи савдо бозорини очишган эди Мақсудий оиласи, “Роз трейдинг” очган эди. Ўша омборни давлат тортиб олган. Кейин уни Гулнора ўз номига ўтқизиб, сотиб юборган кейин. Бу омбор битта нарса. Омбор ичидаги барча мол-мулк – 100 тоннадан ортиқ шакар бўлган, кейин жуда кўп озиқ-овқат маҳсулотлари бўлган, ҳаттоки, биласизми Сарвар ака, омбордан ташқари, офисларнинг ичидаги кичкина тумбочкалар, эскирган компьютерлар, қолиб кетган эски телефонлар бор-ку, креслолар, стол устида турадиган кичкина соатлар, ўшаларгача олиб кетган. Мен ўз кўзим билан кўрганман, президент хавфсизлик хизмати ходимлари билан Гулноранинг Тошкентдаги компанияси вакили - Нурмуҳаммад деган йигит келиб, ўшаларгача эринмасдан олиб чиқиб кетишган, тушуняпсизми? Ҳаммасини Гулноранинг нимасига олиб бориб қўйишган. Даже эски дорожка, гиламларгача, картиналар, ўшаларгача олиб чиқиб кетган.\nБошловчи: Шу ўринда табиий бир савол пайдо бўлади. Бас, Гулнора Каримова шунчалик қудратли экан, майдалаб ўтирмасдан, Мақсудийлар оиласига тегишли акцияларни ўзиники қилиб олса бўлмасмиди?\nТошкентдаги Кока-коланинг неча фоизи Гулнора Каримованинг қўлида? Ёки бунақа нарса йўқми?\nИноғомбоев: Гулнора Каримованинг қўлида ноль фоиз. Йўқ Гулнора Каримованинг қўлида. Унинг мақсади биласизми қанақа бўлган? Агар фоизларни ўз номига ўтқазса, бу катта шов-шув уйғотган бўларди Гулноранинг фикрида. Мана эридан тортиб олиб, давлат нима қилди? Энди давлат унинг қўлига бериб юборди фоизларни. Бунда балки Кока-кола ҳам жуда катта норозилик билдирган бўларди. Шунинг учун Гулнора бошқа йўлни танлаган. Ўша фоизлар мусодара қилинганида давлатнинг номида қолаверган. Кейин Гулноранинг фикри бўйича, биласиз-у, давлат - бу ким, давлат - бу отаси, давлат - бу ўзи. Бу йўлда, биринчидан, Гулноранинг номи кўп чиқмайдиган бўлади. Лекин керак пайтда давлатнинг фоизлари билан хоҳлаганича, истаганича манипулировать қилса бўлади. Масалан, чет элдан бошқа бир сармоядор кириб, ўша фоизларни сотиб оламан деса, бунда непосредственно давлатнинг ўзи билан эмас, музокарани Гулнора билан олиб бориш керак бўларди. Шунақа бир ниятда қилинган нарса бу, тушуняпсизми? Кейин, масалан, давлатдан бошқа сармоядорга сотиб юбориладиган бўлса, ўша «Роз трейдинг”нинг ўрнига бошқа бир компания келиб, қизиқиш билдирса, ўшанда давлатдан олиш учун биринчи Гулнорадан рухсат олиши керак. Энди, шунақа бўлган, тушуняпсизми?\nБошловчи: Ҳа, Гулнора Каримованинг қўлида Соca Colaнинг биронта ҳам акцияси йўқ. Фарҳод Иноғомбоевга кўра, Гулнора Исломовна бошқа йўлни танлаган...\nБошловчи: Ўзбекистон Президенти Ислом Каримовнинг катта қизи Гулнора Каримованинг хусусий корхонаси Revi Holdingнинг собиқ ижроия директори Фарҳод Иноғомбоев билан суҳбатимизни шу жойда тўхтатиб турамиз. Гап суҳбатнинг чўзилиб кетганидагина эмас, гап иккинчи томон - Гулнора Каримованинг ўзи ёки у кишининг бирор бир ишончли вакилининг фикрини бера олмаётганлигимиздадир. Иккинчи томоннинг фикрини билиш ва у билан ҳам сиз тингловчини таништириш мақсадида сўнгги бир ҳафта давомида Гулнора Каримованинг иш жойи – Ўзбекистоннинг Россиядаги элчихонасига, элчихонанинг матбуот котиби Олег Шатуновскийга мурожаат қилдик. У Гулнора Каримовадан интервью олишнинг сира иложи йўқлигини ва айни вақтда ўзининг ваколати тугаб бораётганлигини айтди. Фарҳод Иноғомбоев билан ўтказилган суҳбатнинг давомини эътиборингизга ҳавола қилишдан олдин биз Гулнора Каримова ёки у бирон бир ишончли вакили билан боҳланишга яна ҳаракат қиламиз.


Алишер Навоийнинг таълимий-ахлокий мероси » Pedagogika » Referat » Referat | Haqida\nAsosiy / ReferatPedagogika Алишер Навоийнинг таълимий-ахлокий мероси\n1.\tАлишер Навоий ҳаёти ва ижодий фаолияти.\n2.\tАлишер Навоий асарларида комил инсонни тарбиялаш ҳақидаги фикрлар.\n3.\tАлишер Навоийнинг «Ҳайрат ул-аброр», «Маҳбуб ул-қулуб» асарларининг шахс камолотидаги аҳамияти.\n4.\tАлишер Навоийнинг мактаб ва мадрасаларни ривожлантиришдаги фаолияти.\n5.\tАлишер Навоийнинг ахлоқий қарашлари.\nТаянч сўз ва иборалар: Комил инсон, мутафаккир, таълим, тарбия, ахлоқ, одоб, хулқ, мударрис, мактаб, мадраса, ахлоқий қараш, адабиёт, санъат, ҳаттотлик, тарих, мусиқа, инсонпарварлик, педагогик қараш, фалсафий масала, ижтимоий-сиёсий масалалар, ахлоқий-таълимий масалалар\n1. Алишер Навоий ҳаёти ва ижодий фаолияти\nБуюк мутафаккир Алишер Навоий (1441-1501) фан ва санъатнинг турли соҳалари: адабиёт, тарих, тил билимлари, мусиқа, ҳаттотлик, тасвирий санъат, меъморчилик ривожланиш билан бирга таълим-тарбия такомиллашишига катта эътибор беради. У ўзининг «Ҳамса», «Маҳбуб ул қулуб» каби таълимий ахлоқий асарларида, шунингдек «Муножат», «Вақфия», «Мажолисун нафоис», «Муҳокаматул ул-луғатайн», «Қирқ ҳадис» асарларида тарбияга оид қарашларини ифода этади.\nУнинг педагогик қарашлари инсонпарварлик ғояси билан суғорилгандир. У халқ бахтини орзу қилади, халқ манфаатини ўз манфа\nатидан устун қўяди:\nЮз жафо қилса менга бир қатла фарёд айламам,\nЕлга қилса бир жафо юз қатла фарёд айларам.\nОдами эрсанг демагил одами\nАлишер Навоий инсон камолотида илмнинг ўрнини муҳим деб билади. У илмни инсонни, халқни нодонлик, жаҳолатдан қутқарувчи омил сифатида таърифлайди. Илм олишни инсоний бурч деб билади. У илмда барча фанларни ўрганишни тарғиб этади.\nНавоий илм-фанни юксалтириш учун Ихлосия мадрасасини ташкил этди, унинг ёнидан мактаб очиб, ўз вакфидан маблағ ажратди. Мадрасада қаттиқ интизомга амал қилинишини назорат қилди.\nАдиб устоз-мураббийларга ҳам катта талаблар қўяди, уларни аввало ўзлари билимли ва тарбияли бўлишлари лозим дейди. Шу билан бирга устозларнинг меҳнатини жуда қадрлайди:\nАйламак бўлмас адо онинг ҳақин юз ганж ила1.\n2. Алишер Навоий асарларида комил инсонни тарбиялаш ҳақидаги фикрлар\nАлишер Навоий ўзининг бадиий асарларида комил инсон образларини яратиб, таълим-тарбия тўғрисидаги фикрларини ифодалаган бўлса, таълимий-ахлоқий асарларида эса комил инсонни шакллантиришнинг мазмуни, йўллари, усулларини баён этди.\nАлишер Навоий ўз даврининг илғор, маърифатпарвар алломаси сифатида исломдаги таълим-тарбия ақидалари, ўзидан илгари ўтган мутафаккирларнинг қарашларини анъанавий тарзда давом эттирди. Айниқса, инсон камолотида илм-фаннинг ўрни, ақл-идрокнинг аҳамияти, ақлий тарбиянинг моҳиятини ёритиб берди.\nНавоий тасаввурларидаги комил инсонга хос бўлган энг юксак фазилатларга: ижодкорлик, қобилият, илм-фанга муҳаббат киради. Чунки, бахтли ҳаётга интилган Навоий фикрича, оқил, қобилиятли, доно инсон ўзининг куч-қувватига, ақлу заковатига ишонади. Шунинг учун Навоий илм-фаннинг аҳамиятини ёритиб берар экан, илмни қоронғиликни ёритадиган чироқ, ҳаёт йўлини нурафшон этадиган қуёш, одамларнинг ҳақиқий қиёфасини кўрсатадиган омил сифатида таърифлайди. Бу фикрни «Назмул жавоҳир» асарида:\nКим олим эса нуқтада барҳақ де они,\nГар базм тузар биҳишти мутлақ де они.\nҲар кимсаки, йўқ илмга анга аҳмақ де они,\nМажлисдаки илм бўлса учмақ де они1.\nяъни илмли, оқил одам ўз мақсадига эришиш учун ҳар қандай қийинчиликни енгиб ўтади, Ким илмни ўзига таянч қилиб олса, у ҳеч қачон қоқилмайди, хор бўлмайди ва илмнинг вазифасин инсон бахт-саодатига хизмат қилишдир, деб таъкидлайди.\nАлишер Навоий илмни инсон камолоти учун энг зарур фазилатлардан деб билади. У илмни инсонни, халқни нодонликдан, жаҳолатдан қутқарувчи омил сифатида таърифлайди. Шунга кўра у ўз асарларида кишиларни илм-маъруфатли бўлишга ундайди. Илм олиш ҳар бир кишининг инсоний бурчи, деб ҳисоблайди. Чунки илм эгаллашдан мақсад ҳам халқининг, ўз мамлакатининг бахт-саодатли, фаровон ҳаёт кечириши учун хизмат этишдан иборатдир, деб таъкидлайди. Масалан, Мирзо Улуғбекни шундай инсонлардан, деб таърифлаб, унинг номи илму хикматда, тарихда абадий қолди, дейди.\nНавоий орзу қилган комил инсон фақат илмли бўлиш билан қаноатланиб қолмаслиги, балки у яна сабр-тоқат, сахийлик, ҳимматли, тғрилик, ростгўйлик, тавозеъ, адаб, ишқ ва вафо ҳамда шу сингари фазилатларга ҳам эга бўлиши лозимлигини бир неча бор таъкидлаган эди.\n3. Алишер Навоийнинг «Ҳайрат ул-аброр», «Маҳбуб ул-қулуб» асарларининг шахс камолотидаги аҳамияти\nШоирнинг «Ҳамса»сига кирган «Хайратул аброр» достони ва «Маҳбубул қулуб» асарлари ахлоқий дидактик асарларидан ҳисобланади.\n«Ҳайратул аброр» муқаддима қисмига оид бир неча боблардан ташқари 20 мақолат, ҳар бир мақолатга оид 20 шеърий ҳикоядан ташкил топган бўлиб, мақолатнинг ҳар бирида Навоий ўз даври учун зарур бўлган бирор ижтимоий сиёсий ёки ихлоқий масалани қўяди, уни ўз давридаги ҳаётдан, ижтимоий табақаларнинг аҳволидан келиб чиқиш ва атрофлича таҳлил қилади ва унга инсоний муносабат билдиради. «Ҳайратул аброр»даги масалаларни 3 туркумга ажратиш мумкин:\n1.\tФалсафий масалалар.\n2.\tИжтимоий-сиёсий масалар.\n3.\tАхлоқий-таълимий масалалар.\nАсарнинг 5-мақолати инсоний фазилатлардан бири –сахийликка бағишланади, сахийлик қоидаларини кўрсатиб беради. У сахий инсонни шундай таърифлайди: «Ей хушёр одам, сен шундай одамни сахий деб билки, бахт-давлат унинг бошини юқори кўтариб, аҳволи яхши бўлса ҳам, ёмон бўлса ҳам бировдан молу амал тамаъ қилмаса…у қўлида бор нарса билан қўли қисқа одамни хурсанд қилади…бировнинг ярасини кўрса малҳамини аямайди»2.\n6-мақолат тарбияга бағишланади. Болага дастлаб яхши исм қўйиш, сўнгра яхши муаллимга бериш, яши тарбия беришни маслаҳат беради. болаларни эса ота-онани ҳурмат этишга чақиради:3\nЖисмни қил садқа ано бошига.\nИкки жаҳонингга тиларсен фазо,\nҲосил эт ушбу иккисидан ризо.\nНавоийнинг «Маҳбуб ул қулуб» асари асосида инсонпарварлик, халқпарварлик ғояси ётади. У инсон ҳақида қайғуради, унинг дардини чекади. Инсонийликка ярашиқли фазилатларни мадҳ этади, унга зид бўлган иллатларни нафратлайди. Асар уч қисмдан иборат:\n1-қисмда феодал жамиятдаги турли ижтимоий табақаларнинг жамиятда тутган ўрни ва вазифаси ҳақида сўз юритилади. Деҳқонлар ва уларнинг меҳнати улуғланади.\n2-қисмда одоб ва ахлоққа оид масалалар ёритилади. Одабли инсонлар улуғланиши, ҳурматли бўлиши кўрсатилади.\n3-қисмда сахийлик, олийжаноблик, мурувват, карам, вафо, мулойимлик каби инсоний хислатлар таҳлил этилади. Қатор мақоллар келтирилади: «Тилга ихтиётсиз –елга эътиборсиз», «Билмаганни сўраб ўрганган олим, орланиб сўрамаган ўзига золим», «Оз-оз ўрганиб доно бўлур, қатра-қатра йиғилиб дарё бўлур».\nНавоий илмни ва илм аҳлларини улуғлайди. Мамлакат ободонлигини таъминлашда халқ аҳволини енгиллаштиришди илм аҳлига катта умид боғлайди.\nНавоийнинг таълим-тарбия ҳақидаги ўгитлари, унинг маърифатпарварлик ғояларининг узвий қисмини ташкил илади. У бутун умри давомида илм-маърифатни тарғиб қилади. Навоий меросини чуқур ўрганиш ундан таълим-тарбия жараёнида кенг фойдаланиш ҳозирги кунимизнинг муҳим талабларидан биридир.\n4. Алишер Навоийнинг мактаб ва мадрасаларни ривожлантиришдаги фаолияти\nАлишер Навоий билим олишда барча фанларни ўрганишни тарғиб этади. Бунда у олиму фозилларни йиғиб, улар орқали илм-фанни тараққий эттиришга эътибор беради.\nМасалан, Навоий ўзининг «Ихлосия» мадрасаси ёнида мактаб оиб, ўз вақфидан маблағ ажратган. Мадрасада таълим олаётган ҳар бир талабадан илмда қаттиқ интизомга риоя қилиш талаб этилган. Шунингдек, у илм-фанни мустақил ҳолда ўрганиш, етук илм соҳибларидан дарс олишга ҳам ундайди.\nУ билимларни тинмай узлуксиз ўрганиш зарур, дейди. бунда ҳар қандай қиинчиликни енгиб ўтиш муҳимлиги, қунт билан ишлаш, тиришқоқлик билан ҳаракат қилиш, изчиллик билан иш кўриш, уни охригача етказиш, чидам ва сабот билан ўрганишни таъкидлайди. Демак, буюк аллома илм олиш тамойилларини ўз даврида тўғри ифодалаб, ҳаттоки таълим тизимини ҳам белгилаб беради, яъни Алишер Навоий таълим тизимини ўз даврида мактаб, мадрасаларда ўқиш, олим, ҳунарманд, санъаткорларга шогирд туши бёки мустақил ҳолда илм олиш имкониятларидан фойдаланишни тавсия этади.\nАлишер Навоий ёшларга чуқур билим беришда муаллимлар, мударрислар ҳамда устоз-мураббийларнинг ўзлари ҳам билимли ва тарбияли бўлиши зарурлигини уқтиради. У нодон, мутаассиб, жоҳил домлаларни танқид этади ва ўқитувчи маълумотли, ўқитиш йўлларини биладиган муаллим бўлиши зарур, дейди. Масалан, у «Маҳбуб ул қулуб» асарида шундай фикр билдиради: «Унинг иши одам қўлидан келмас, одам эмас, балки дев ҳам қила билмас. Бир кучли киши бир ёш болани сақлашга ожизлик қиларди, у эса бир тўда болага илм ва адаб ўргатади, кўрким бунга нима етсин.\nШуниси ҳам борки, у тўдада фаҳм-фаросати озлар бўлади, ундай кишига юзларча машаққат келса қандай бўлади. Ҳар қандай бўлса ҳам, ёш болаларга унинг ҳаққи кўпдир. Агар шогирд подшоҳликка эришса ҳам унга (муаллимга) қуллуқ қилса арзийди.\nАйламак бўлмас адо онинг ҳақин юз ганж ила»1\nАлишер Навоий ўқитувчининг ҳурматини қанчалик жойига қўйса, унга бўлган талабни ҳам шунчалик оширади. Айниқса, мадраса мударрисларининг билимли, фозил ва доно, камтар, маънавий пок бўлишларини талаб этади: «мударрис керакки, ғарази мансаб бўлмаса ва билмас илмни айтишга уринмаса, манманлик учунг дарс беришга ҳавас кргазмаса ва олғирлик учун гап-сўз ва ғавғо юргизмаса, нодонликдан салласи катта ва печи узун бўлмаса, гердайиш учун мадраса айвони боши унга ўрин бўлмаса… Ярамасликлардан қўрқса ва нопокликдан қочса, наинки, ўзини олим билиб, неча нодонга турли хил фисқ ишларни мумкин, балки ҳалол қилса; қилмас ишларни қилмоқ ундан содир бўлса ва қилар ишларни қилмасликунга қоида ва одат бўлиб қолса. Бу мударрис эмасдир, ёмон одатни тарқатувчидир»2\nНавоий ўзи барпо этган «Ихлосия» мадрасасида ўз замонасининг етук мударрисларини йиғди ва илм излаган талабалар ана шу мадрасаларда илм пешволаридан таҳсил олдилар.\nДемак, Навоий ҳар бир ёшнинг ақлий камолотга етишида илму фаннинг ҳамиятини кўрсатиб ўтиш билан бирга жамият тараққиётининг асоси саналган илм аҳли, илмни тарқатувчи олиму фозилларни ҳурмат қилишга ва уларнинг турмуш даражасини яхшилаш масалалариг ҳам эътиборни қартди.\n5. Алишер Навоийнинг ахлоқий қарашлари\nАлишер Навоий инсоннинг ахлоқий хислатлари, яхши феъл-атворлар хусусида тўхтаб ўтар экан, аввало ҳар бир инсоний фазилтнинг таърифини беради.\nУ яхши феълларга - қаноат, сабр, тавозеъ ва адаб, ишқ ва вафо, саховат, ҳиммат, карам, мурувват, юмшоқ кўнгиллилик (ҳилм) каби хислатларни киритиб, ҳар бирининг таърифидан сўнг танбеҳ ва ҳикоятлар воситасида ўз фикрини тўлдиради. Навоий юқорида зикр қилиб ўтилган хаслатларга таъриф бериш билан бирга уларга қарама-қарши бўлган ёмон илатлар тўғрисида сўз юритади ва улардан қутилиш йўлларини ҳам баён қилади.\nАхлоқлиликнинг энг муҳим белгиси саналган одоб ҳақида фикр юритар экан: «Адаб кичик ёшдагиларни улуғлар дуосига сазовор этади ва у дуо баракати билан умрбод бахраманд бўлади. Адаб кичкиналар меҳрини улуғлар кўнглига солади ва у муҳаббат кўнгилда абадий қолади.\nАдабдан муҳаббатга безак ва пардоз етади, адаб таркидан дўстликнинг равнақ ва баҳоси кетади. Адаб ва тавозеъ дўстлик кўзгусини ярқиратади, икки томондан ёруғлик етказади.\nТавозеъли ва адаблиларга таъзим ва ҳурмат етади ва у уруғни эккан бу қимматбаҳо ҳосилни тўплаб олади. Халқ муомаласида яхши ахлоқнинг бошланғичи шу хислатлар ва бу хислат қаттиқ ўрнашса муҳаббатга халал етиши маҳолдир. Агар ҳар икки томонда яхши хулқ бўлса, адаби ва тавозеъ эвазига ва таъзим пайдо бўлади»1.\nДемак, яхши хулқ асоси – одоб, у Навоий наздида барча инсоний хислатларнинг бошланиши саналади. Комил инсонга хос хислатлар ана шунга боғлиқ равишда таъриф берилади. Зеро, ҳаиқий инсонга хос хислатлар - қаноат, сабр, тавозеъ, ишқ, вафо, саховат, ҳиммат, карам, мурувват, ҳилм (юмшоқ кўнгиллилик) худу шу одобли кишида таркиб топади.\nМасалан, «қаноат – булоқдир, суви олингани билан қуримайдир. Хазинадир – нақдинаси сочган билан камаймайдир. Экинзордир – уруғи иззат ва шавкат меваси берадидир. Дарахтдир – шохи тортинчоқлик ва ҳурмат меваси етказади», деб ифодалайди.\nДемак, қаноат инсонийлик белгиси. У инсонни ёмон кунлардан асрайди. Чунки, қаноат қанчалик оғир ва машаққатли бўлмасин инсонни нафс балосидан, дўст-душмандан, таъмагирликдан холос этади. Шунинг учун аллома ҳеч қачон таъмага берилмаслик, ҳалол меҳнат билан ҳаёт кечириш қай даражада улуғлигини таъкидлаб, таъма ва очкўзлик хасислик инсонийлик заволи, деб таърифлайди.\nСабр аччиқдир – аммо фойда берувчи, қаттиқдир – аммо зарарни даф этувчи, сабр шодликлар калитидир ва бандлар очқичидир.\nСахийлик ва инсонийликнинг ҳақиқий мезони сифатида таъриф берилади.\nХулоса қилиб айтганда, Алишер Навоийнинг комил инсонни шакллантиришга оид фикрлари, унинг таълимий-ахлоқий қарашлари педагогик фикр тараққиётида муҳим аҳамият касб этади. Алломанинг қарашлари ўзидан олдин ўтган салафларининг бу борадаги илғор таълимотига, шунингдек, комил инсонни тарбиялашга оид анъанавий Шарқ халқлари таълим-тарбия йўриқларига асосланади.\nTeglar: Навоий Алишер билан 1203ам этади инсонни 1203ар Навоийнинг инсон комил илмни бўлса асарларида инсоний унинг мактаб беради таълимтарбия ахло1179ий 1179арашлари\nАлишер Навоий, Абдурахмон Жомий, Хусайн Воиз Кошифийларнинг таълимий- ахло& ...\nАлломалар мероси – ахлокий тарбиянинг асосидир\nУзбекистон халкларининг ахлокий карашларидан тарихий лавхалар\nAlisher Navoiyning ilmiy merosi (Алишер Навоийнинг илмий мероси)\nАлишер Навоий меросининг шуҳрати


09:55 / 31.07.2017\nAlutex Ўзбекистон-Буюк Британия қўшма корхонаси 1999 йил ташкил топган бўлиб, 2003 йилдан МДҲ давлатлари ичида биринчи бўлиб алюмин профиллар ва фурнитура ишлаб чиқаришни бошлаган. Алюмин профиллар экологик тоза, узоқ вақт хизмат қилади, оловбардош, қуёш нури остида ўз шаклини ва рангини ўзгартирмайди.\nБиз заводни кўришга бориб, ишлаб чиқариш қандай ташкил этилганини кўрдик. Корхона Тошкент шаҳрининг Сергели туманида жойлашган.\nИшлаб чиқариш беш босқичдан иборат: метал қуйиш, экструзия, бўяш, анодлаш ёки декор, қадоқлаш ва лаборатория. Alutex ишлаб чиқариш жараёнини тўлиқ ўзи амалга оширади.\nИшни бошлаш учун бизга алюмин қуймаси керак бўлади, Alutex дунёдаги энг йирик алюмин қазиб олувчиларидан бири бўлган Русал корхонаси билан ҳамкорлик қилади. Хом ашё метал қуйиш участкасига келиб тушади. Натижада 6 метр узунликдаги, диаметри 100 мм – 300 мм алюмин қотишмалари чиқарилади. Заводда 3 эритиш печкалари ишлатилади.\nТайёр бўлган қотишма экструзия бўлимига ўтади. Корхона 500дан ортиқ профил ва мижозлар чизмаларига асосан махсус профил турларини чиқариши мумкин экан. Уларни ишлаб чиқариш учун 7 пресс линиялари ташкил қилинган.\nКейинги босқичда маҳсулотлар бўяшга юборилади. Корхонада 4 автоматик бўяш линиялари мавжуд. Бўёқ сифатида полиефир асосидаги сифатли чет эл эмали ишлатилади. Бундай эмал узоқ вақт хизмат қилади, экологик ва зарарсиз ҳисобланади. Мижозлар хоҳлаган рангларни кўп турдаги рангларни РАЛ каталоги бўйича танлашлиги мумкин.\nКорхонада профилларни анодлаш имконияти мавжуд. Анодлаш – бу ҳимоя қатлами бўлиб, профил юзасида алюмин гидрат қопламини ҳосил қилади. Бу қоплама ромларни чанг ва қуёш нурларидан ҳимоя қилади.\nХаридор талабига кўра алюмин профиллар декор қилиниши мумкин. Декор – бу дарахт ва тош расмларини чизиш технологиясидир. Расм вакуум шароитида туширилади. Натижада, чидамли ва чиройли юза ҳозил бўлади.\nТайёр маҳсулот ҳимоя плёнкаси билан қадоқланади.\nБарча маҳсулотлар доимий экспресс-назоратдан ўтиб туради. «Фоундрй Мастер» лабораторияси ва компютер технологияси ёрдамида, спектрографик усул билан барча материаллар кимёвий ташкил этувчилари синовдан ўтади.\nAlutex профилларидан дераза ромлари, эшик, фасад, мебель, рольставни, тутқичлар ва мижозлар чизмаларига асосан махсус профиллар ясалади.\nром мебель Alutex\nЯрим миллиард сония ишга садоқат. Афсона қайтмоқда


Колефер | medu.uz - Дорилар ҳақида маълумотлар ўзбек тилида\nHome Йўриқномалар Колефер\nПрепаратнинг савдо номи: Колефер\nА витамини (ретинол пальмитати) 20000 ХБ,\nD3 витамини (холекальциферол) 10000 ХБ.\nёрдамчи моддалар: «Тутти-Фрутти» ароматизатори, бутилгидроксианизол, кунжут мойи.\nТаърифи: оч сариқ рангдан сариқ ранггача бўлган бир хил эритма.\nФармакотерапевтик гуруҳи: Витаминлар: А ва D витаминларининг мажмуаси.\nАТХ коди: A11CB\nРетинол (А витамини) умумий мустаҳкамловчи таъсир кўрсатади, тўқималар алмашинувини нормаллаштиради, кучли антиоксидант ҳисобланади, оксидланиш-қайтарилиш жараёнларида, оқсиллар, липидлар, мукополисахаридлар синтезини бошқаришда, минераллар алмашинувида, холестеринни ҳосил бўлиши жараёнларида иштирок этади. Кўз ёши, ёғ ва тер безларини фаолиятига ижобий таъсир кўрсатади. Ретинол ғира-шираларда кўришни мослашишига ёрдам берадиган пигмент, родопсинни ҳосил бўлиши жараёнида аҳамиятли роль ўйнайди. У шунингдек кўзларни намланишига ёрдам бериб, шох пардани қуриб қолишдан ҳимоя қилади ва кейинчалик шикастланишдан сақлайди. Иммун тизимини нормал фаолият кўрсатиши учун муҳим, шиллиқ қаватларнинг ҳимоя фаолиятини яхшилайди, лейкоцитлар ва носпецифик иммунитетнинг бошқа омилларини фагоцитар фаоллигини оширади. Эпителиал ҳужайралар ва шиллиқ қаватлардаги ҳужайраларни регенерация жараёнларини тезлаштиради.\nХолекальциферол (D3 витамини) – рахитга қарши восита. Кальций ва фосфор алмашинувини бошқарувчиси ҳисобланади, бу скелетни тўғри минерализация бўлишига ва ўсишига олиб келади. Ичакда кальцийни сўрилишини ва буйрак найчаларида фосфорни қайта сўрилишини кучайтиради. Қалқонсимон без олди безларини нормал фаолият кўрсатиши учун муҳим, лимфокинларни ишлаб чиқарилишига таъсир қилиб, иммун тизимининг фаолиятини яхшилайди.\nПрепарат А ҳамда D3 витаминларининг мажмуаси бўлганлиги сабабли, ичакда D3 витаминини сўрилишини тезлаштиради. А ва D3 витаминларини мажмуаси бир ёки бошқа витаминнинг дозасини ошириб юборилиши билан боғлиқ бўлган метаболик бузилишларни ривожланиш эҳтимолини қўшимча камайтириш имконини беради.\nА витамини ўт кислоталари, панкреатик липаза, оқсиллар ва ёғлар иштирокида меъда-ичак йўлларидан (асосан ўн икки бармоқ ичакда) тез сўрилади. Плазма оқсиллари (липопротеинлар) билан боғланиши 5% дан камроқ қийматни ташкил этади. Липопротеинлар билан боғланган ретинолнинг миқдори гиперлипопротеинемияда ёки дозаси ошириб юборилганида ошиши (65% гача) мумкин. Жигарда метаболизмга учрайди. А витамини жигарда, оз миқдорларда – буйраклар, ўпкаларда тўпланади.\nD3 витамини ингичка ичакда ўт кислоталари иштирокида сўрилади. Қонда α-глобулинлар ва қисман альбуминлар билан боғланади. Жигарда ва буйракларда метаболизмга учрайди. D3 витаминини қондан ярим чиқарилиш даври бир неча кунни ташкил этиши мумкин ва буйрак етишмовчилигида узайиши мумкин. Ёғ тўқимаси ва мушакларда тўпланади.\nА ва D3 витаминлари йўлдош тўсиғи орқали ва кўкрак сутига ҳам ўтади. Организмдан сийдик ва ахлат билан чиқарилади.\nянги туғилган чақалоқлар ва кўкрак ёшидаги болаларда рахитни олдини олиш;\nжисмоний ривожланишдан орқада қолаётган кўкрак ёшидаги ва катта ёшдаги болаларда А ва D витаминларини гиповитаминози ва авитаминозини олдини олиш;\nболалар ва катталарда тери ва шиллиқ қаватларини касалликларида (псориаз, ихтиоз, дерматозлар) А ва D витаминларини гиповитаминози ва авитаминозини олдини олиш учун қўлланади.\nКолефер ичга овқатдан кейин бир қошиқ суюқлик билан қабул қилинади:\n4 ойликдан 12 ойликкача бўлган болаларга: суткада 2 томчидан;\n1 ёшдан 18 ёшгача бўлган болаларга: суткада 3 томчидан;\nКатталарга: 3 томчидан суткада 2 марта.\nНожўя самараларни учраш тезлигини қуйида келтирилган кўрсаткичлари қуйидагича аниқланган: учраш тезлиги номаълум – учраш тезлиги кўрсаткичлари мавжуд бўлган маълумотлар бўйича баҳоланиши мумкин эмас.\nМарказий нерв тизими томонидан: учраш тезлиги номаълум – бош оғриғи, бош айланиши, асабийлик, депрессия, руҳий бузилишлар;\nОвқат ҳазм қилиш тизими томонидан: учраш тезлиги номаълум – иштаҳани йўқолиши, кўнгил айниши, қусиш, оғизни қуриши, қоринда оғриқ, ичак тутилиши.\nСийдик таносил тизими томонидан: учраш тезлиги номаълум – полиурия, буйракда тошларни бўлиши, сийдикда кальцийнинг даражасини ошиши.\nҚон тизими томонидан: учраш тезлиги номаълум – қонда кальцийнинг даражасини ошиши, анемия.\nТаянч-ҳаракат аппарати ва бирикирувчи тўқималар томонидан: учраш тезлиги номаълум – мушакларда оғриқ, артралгия, бириктирувчи тўқималарни шиши, суякларда оғриқ.\nТери ва тери ости ёғ клетчаткаси томонидан: герпетик иситма, сочларни тўкилиши, терини қуриши.\nБошқалар: учраш тезлиги номаълум – тана вазнини йўқолиши, тўқималарни кальцификацияланиши бўлиши мумкин.\nретинолга ва холекальциферолга ёки препаратнинг бошқа компонентларига ўта юқори сезувчанлик;\nА ва/ёки D витаминларини гипервитаминози;\n4 ойликкача бўлган болаларга қўллаш мумкин эмас.\nТутқаноққа қарши воситалар, рифампицин, неомицин, холестирамин D3 витаминини қайта сўрилишини ва организм томонидан А витаминини ўзлаштириш ҳусусиятини пасайтирадилар, бу унинг қондаги концентрациясини камайишига олиб келади. Тетерациклинлар билан узоқ муддат даволаниш вақтида препарат билан бир вақтда қўлланганида бош мия гипертензиясини ривожланиш ҳавфи ошади. Перорал контрацептивлар қон плазмасида А витаминининг концентрациясини оширади. Тиазид диуретиклар билан бир вақтда қўллаш гиперкальциемияни ривожланиш ҳавфини оширади. Юрак гликозидлари билан бирга қўллаш уларнинг токсик таъсирини кучайтириши мумкин.\nТаркибида алюминий ва магний сақловчи антацидларни бир вақтда қўллаш фонида препаратни узоқ муддат қўллаш уларнинг қондаги концентрациясини ва интоксикация ривожланиш ҳавфини (айниқса сурункали буйрак етишмовчилиги бўлганида) оширади. Препарат фосфор сақловчи препаратларнинг сўрилишини ва гиперфосфатемияни ривожланиш ҳавфини оширади.\nДозани ошириб юборилишидан сақланиш учун таркибида А ёки D витаминларини сақловчи бошқа поливитамин комплекслари билан бир вақтда қўллаш мумкин эмас.\nАлкоголь билан бир вақтда қабул қилинганида гепатотоксик самараси кучаяди.\nГипервитаминозни олдини олиш мақсадида пациентлар Колефер препаратининг дозасини ошириб юборилишидан сақланишлари керак.\nДаволаниш вақтида таркибида А витаминининг катта миқдорини, кальций, фосфат ва магнийнинг юқори дозаларини сақловчи озуқа маҳсулотларини қабул қилиш мумкин эмас.\nИммобилизация бўлган пациентлар, юрак-қон томир касалликлари ва сийдик тош касалликлари бўлган пациентларга эҳтиёткорлик билан қўлланади.\nПрепарат бир неча ой давомида қабул қилинганида қонда ва сийдикда кальций ва фосфатларнинг даражасини вақти-вақти билан назорат қилиш керак.\nҲомиладорликда ва лактация даврида препарат эҳтиёткорлик билан қўлланади.\nҲайвонларда ўтказилган текширишларда препаратнинг репродуктив токсиклиги аниқланган. Препаратнинг (А витаминининг) тератоген таъсири борлиги туфайли, ҳомиладорликда ва лактация даврида Колефер препаратини жуда зарур бўлган ҳолатларда, витаминларни танқислиги парҳез ёрдамида тўлдирилиши мумкин бўлмаганида қабул қилиш керак. Препаратнинг суткалик дозаси 4000 ХБ (6 томчи) дан ошмаслиги керак.\nКолефер препаратини 4 ойликкача бўлган болаларга қўллаш мумкин эмас, чунки ушбу ёшдаги болаларга қўлланганида унинг хавфсизлиги ва самарадорлиги ўрганилмаган.\nПрепарат бош миянинг пешона қисми катта бўлмаган болаларга эҳтиёткорлик билан қўлланади.\nАвтотранспортни ҳайдаш ва механизмларни бошқариш қобилиятига таъсир қилмайди.\nСимптомлари: бош оғриғи, кўнгил айниши, қусиш, таъсирчанлик, иштаҳани йўқолиши, чанқоқлик, қабзият, қоринда оғриқ, мушакларни кучсизлиги, толиқиш, руҳий бузилишлар, полидипсия, полиурия, суякларда оғриқ, нефрокальциноз, буйракларда тошлар бўлиши мумкин.\nДаволаш: препаратни бекор қилиш, кўп миқдорда суюқлик истеъмол қилиш, глюкокортикостероидларни буюриш мумкин.\nИчга қабул қилиш учун томчилар 10 мл дан тўқ рангли шиша флаконда, оқ рангли пластмасса қопқоқ-томчилагич билан беркитилган. 1 флакон қўллаш бўйича йўриқномаси билан бирга картон қутига жойланган.\nЁруғликдан ҳимояланган жойда, 15°С-25°С ҳароратда сақлансин. Музлатилмасин.


Қатиқ ичинг, қаримайсиз! » Ўзбекистон янгиликлари – Zamin.uz\n15-09-2016 | 15:35\nZAMIN.UZ / LIFE STYLE / 15 Сентиябр 2016 года727\nҲар биримизнинг рўзғоримизда топиладиган, фойдали ичимлик – қатиқдир. Табобатда ушбу ичимликнинг бир қанча хусусиятлари эътироф қилинади. – Олимларнинг бир қатор илмий тадқиқотлари натижасига кўра қатиқ сурункали гастрит, атеросклероз, диабет, ишемия, дисбактериоз ва гипертония касалликларининг олдини олишда ажойиб восита саналади. Шифоси учун ҳар куни овқатдан 15 дақиқа ўтиб ичиш тавсия этилади. – Қатиқ жигар циррози профилактикасида ҳам ўзини оқлай олган. Шунингдек, жигар фаолияти билан боғлиқ хасталикларда ҳам қатиқ ичиш фойдали. – Тана вазнингизни камайтириш илинжида бўлсангиз, ёғсиз қатиқ аъло восита бўлолади. Қатиққа майда тўғралган редис ва кўкатларни аралаштирсангиз, тайёр салат бўлади. – Болалар учун ёғли қатиқнинг бир кун аввал тайёрлангани фойдалироқ. Айниқса, қорин оғриқлари, овқат ҳазм бўлиши ва ич кетиши билан муаммо кузатилса, янги ивитилган қатиқ ичилмагани маъқул.– Мунтазам қатиқ истеъмол қилиш қонда қанд миқдорининг ортиб кетмаслигини таъминлайди. Агар оилангизда қандли диабет билан оғриганлар бўлса, қатиқни канда қилманг.– Ухлашга ётишдан аввал ичилган бир стакан қатиқ ошқозон-ичакларга ижобий таъсир кўрсатиб, тинчлантиради. – Асабий ва иштаҳасиз бўлсангиз, эрталаб нонуштадан ярим соат аввал бир стакан қатиб ичиб олинг. – Юз терингиз қуруқлашиб кетган бўлса, қатиққа озроқ майдаланган кўкатларни аралаштириб, ниқоб ўрнида фойдаланиш мумкин.– Қатиқнинг тинчланитирувчи ҳамда тетиклаштирувчи ҳусусияти климакс давридаги аёллар, ҳомиладор ва эмизиклилар учун асқотади. Шунингдек, ҳайз олди безовталикларини енгиллаштиришда ҳам қатиқ ичиб туриш фойда беради. – Узоқ умр кўришни истасангиз, ҳар куни бир стакан қатиқ ичинг. Шунда организмингиз кун сайин ёшариб бораверади.Манба: darakchi.uz\nТеглар: диабет тайёр ичинг иштаҳасиз соат қуруқлашиб ВконтактеFacebookTwitterОдноклассникиМой мир\nЎқишни тавсия қиламиз Гуноҳларингиз кечирилишини истайсизми?\n14:04 / 15-09-2016


Сабр мукофоти жаннатдир (йигирманчи қисм) | Azon.uz - Ахборот-таҳлилий портал\nСабр мукофоти жаннатдир (йигирманчи қисм)\n854 22:20 18.08.2020\n(Давоми, боши бу ерда)\nМужаддиду алфис соний имом Раббоний\nИккинчи минг йилликнинг мужаддиди номига сазавор бўлган мутасаввуф аллома имом Раббоний Аҳмад Сарҳиндий раҳимаҳуллоҳ ўзларининг машҳур китоблари бўлмиш «Мактубот» да неъмат ҳақида сўзлаганлар. Қуйида ушбу мактубни ҳавола қиламиз.\nМирзо Дороб ибн Хони Хононга «Неъмат берилгувчи, неъмат бергувчига шукр қилмоғи вожиблиги ва шукр - фақатгина шариатга суяниш ва амал қилиш билангина ҳосил бўлиши», ҳақида юборилди.\nАллоҳ субҳанаҳу ва таоло ёрдам берувчи ва қувватловчингиз бўлсин!\nБилгинки, шаръан ва ақлан, неъмат берилгувчининг неъмат бергувчига шукр қилмоғи вожибдир. Неъматнинг вусули андозасида, миқдорида шукр қилмоқ вожиблиги - маълумдир. Бас, неъмат вусули кўпроқ бўлиши эса янада кўпроқ шукр қилиш вожиблигини лозим қилади. Мана шу сабабдан бадавлат инсонларга даражотлари тафовутига кўра, фақирларга нисбатан кўпроқ шукр қилиш лозимдир. Бу уммат фақирларининг жаннатга бойларидан беш юз йил аввал киришлари сабаби ҳам мана шудир.\nАллоҳ таолога шукр қилиш:\nАввалан: Фирқаи ножия - Аҳли сунна ва жамоа - эътиқодига мувофиқ тарзда эътиқодни тўғирлаш;\nИккинчидан: Шариат аҳкомларига Аҳли сунна ва жамоа мужтаҳидлари билдирганига мувофиқ амал қилиш;\nУчинчидан: Суннатга мувофиқ бўлган улуғ муршидлар, руҳий тарбия шайхлари сулукларида, қалбни поклашдир;\nУчинчи ҳолат, аввалги икки ҳолат олдида истеҳсонийдирки, Исломнинг асли - аввалги икки рукнга боғлиқдир. Ва исломнинг камоли эса - учинчи рукнга боғлиқ бўлади, аммо бу рукн аслий эмасдир.\nЭнди, мана шу уч арконга мухолиф бўлган барча амаллар, гарчи жуда ҳам машаққатли ва қийин амаллар бўлса ҳам, Аллоҳ таоло амри ила бўлмаганлиги сабаб, маъсият ҳукмида бўлаверади.\nҲинд браҳманлари ва юнон файласуфлари риёзату мужоҳадотларда ўзларини жуда ҳам қаттиқ қийнайдилар. Аммо, бу риёзатлар Анбиё алайҳимуссаломларга (уларнинг барчаларига омматан ва афзалларига хоссатан саловоту таслиймотлар бўлсин) нозил бўлган шариат аҳкомларига мувофиқ бўлмагани сабабидан, мардуд ва охиратдаги нажотдан бенасибликдан бошқа нарса эмасдир.\nСизларга (барчамизга) саййидимиз, мавломиз, гуноҳларимизни шафоатчиси ва қалбларимиз табиби бўлган Муҳаммад Расулуллоҳ соллаллоҳу таоло алайҳи ва олиҳи ва салламга ва Хулофои рошидийн ва маҳдийинлар (Аллоҳ барчаларидан рози бўлсин) га мутобаатда бўлмоқлик лозимдир».\nИмом Раббоний қуддиса сирруҳ шукрни баён қилиб, ҳақиқий шукр этиш нажот фирқаси бўлмиш аҳли сунна ва жамоа ақидасида бўлиш эканини айтдилар. Зотан, ҳидоят неъмати шукри Аллоҳга рост ибодат этиш билан бўлиб, бу аҳли сунна ва жамоа уламолари ақидасига мувофиқлик ила бўлади. Бошқа фирқалар ақидасида эса футуротлар ва хатолар бордир.\nРасулуллоҳ солалаллоҳу алайҳи васаллам: «Албатта Бани Исроил етмиш икки миллатга бўлиниб кетишган. Умматим етмиш уч миллатга бўлиниб, шундан фақатгина бир миллатдан бошқаси дўзахда бўлади, деб айтдилар.\nШунда (саҳобалар): Эй Аллоҳнинг Расули улар ким?, дея сўрашди.\nУ зот: Улар менинг ва саҳобаларимнинг йўлларини тутганлар, деб айтдилар».\nКейин эса, ушбу мукаррам уламолар Қуръон ва суннатдан тақдим қилган аҳкомларга амал қилиш. Зеро, ҳар қандай илм амали билан қиймат топади. Илмсиз амалнинг манфаати бўлмайди. Имом Раббоний ҳазратлари илмига амал қилмасликни шамга ўхшатганки, шам ёниб атрофни ёруғ этгани билан, ўзи ёниб битиб тугайверади.\nСўнгра, Суннатга мувофиқ бўлган улуғ муршидлар, руҳий тарбия шайхлари сулукларида, қалбни поклашни айтдилар. Яъни, илм ва амални ихлос ила қилиш учун, бирон бир суннатга мувофиқ бўлган йўл соҳиби бўлмиш руҳий тарбия устозидан таълим олиш.\nБир нарсани билиб олиш лозимки, ушбу учинчи қисм аввалги икки қисм олдида иккинчи даражали ҳисобланиб, илм ва амал асл, ихлос топиш эса фаръ (иккинчи даражали) дир. Лекин, ихлоссиз қилинган амалда ҳам самара бўлмасдан, риё аралашган бўлади. Мана шу сабабли учинчи жузъ бўлмиш ихлос ҳосил қилиш, уни бирон бир муршиди комилдан ўрганиш лозим. Илло, бу фақатгина шариати Исломга ихлос ила амал қилишга хизмат қилади халос. Тариқатдан мақсад – шариатга мустаҳкам ихлос билан амал қилишдир, асло ва асло бошқа нарса эмас.\nМана шу уч қисм бандага берилган Ислом неъматининг шукри бўлади. Бу уч қисмга тўғри келмайдиган мужоҳадалар гарчи, ўта машаққатли ва кўринишда ажиб бир чиройу мафтунликлар ҳосил қилсада, натижасиз, самарасиз ва манфаатсиз бўлаверади. Зотан, савоб ҳосил бўлиши учун савоб ато қилгувчи Зотга имон келтириш ва Унинг амру наҳйларига итаот этиш шарт бўлади.\nИмом Раббоний қуддиса сирруҳ мақсад баёни таклиф экани ким хоҳласа эргашиши ва ким хоҳламас бу ўз ихтиёри эканин баён этиб байт келтирадилар:\nДодам туро аз ганжи мақсуди нишон, гар мо нарисидим ту шояд раси.\nСенга мақсад ҳазинасидан хабар бердик, агар биз етолмасак, шояд сен етсанг.\nМактуб аввалидаги неъмат қанчалар кўп бўлса, шукри ҳам шунчалар кўп бўлиши лозимдир, дейилган. Дарҳақиқат шундай, неъматлар Эгаси шукрни шарт қилган ва шукр қанчалар кўп бўлса, зиёдаси ҳам шунчалар кўплигини баён этган.\n«Ва Роббингиз сизга: «Қасамки, агар шукр қилсангиз, албатта, сизга зиёда қилурман. Агар куфр келтирсангиз, албатта, азобим шиддатлидир», деб билдирганини эсланг».\nШунингдек, комил шукрли бўлиш имконсиз экани, бу неъматларга қанчалик кўп шукр қилинсада аслий талаб қилинган шукр ҳосил бўлмаслиги айтилган.\nУмматнинг фақирлари бойларидан кўра жаннатга беш юз йил илгари кириши сабаби ҳам ушбудир.\nАбу Саид Худрий розияаллоҳу анҳудан ривоят қилинади: Расулуллоҳ соллаллоҳу алайҳи ва саллам айтдилар: «Муҳожирларнинг фақирлари жаннатга бойларидан беш юз йил илгари киришади».\nИбн Амр розияллоҳу анҳудан ривоят қилинади: «Расулуллоҳ соллаллоҳу алайҳи ва саллам: «Муҳожирларнинг фақирлари қиёмат куни жаннатга бойлардан қирқ куз (йил) илгари киришади», деб айтдилар».\nҲинд браҳманлари ва юнон файласуфлари риёзату мужоҳадотларда ўзларини жуда ҳам қаттиқ қийнашлари машҳур. Уларнинг йиллаб очлик ва машаққатли ҳаёт кабиларда камчиликсиз давом этганлари бефойда бўлиб, ўзларини қийнашдан ва одамлар мақтовидан бошқа бирон бир нарсага эга бўлмаслар. Зеро, Пайғамбарлар йўлига мувофиқ бўлмаган амаллар ибодат ҳисобланмайди ва бирон бир қийматга эга ҳам бўлмайди. Аксинча, бидъат ва ҳурофот эканлиги сабабли гуноҳ ҳисобланади.\nУшбу мактуб шукр нелигини баён этади. Аллоҳ таоло бандага ҳисобсиз неъматлар берганки, санашнинг иложи йўқ. Ушбу неъматларнинг энг афзали имондир. Бу неъматнинг шукри эса соф ақида илмига эга бўлиш, шариат аҳкомларига бақадри имкон амал қилиш ва ихлос ҳосили учун руҳий тарбия устозлари бўлса, улардан таълим олиш билан бўлар экан.\nСабр Махсус Мақолалар Илм жаннат\nСинов ҳар лаҳза, ҳар ондадир...\n1557 19:35 26.12.2021\n980 15:05 17.03.2021\n1982 19:00 14.03.2021\nСабр бўлмаса, иймон ҳалокатга юз тутади\n1582 17:23 07.03.2021\n“Агар сабр қилишни хоҳласанг, сенга жаннат бўлади...”\n896 13:05 03.12.2020\nСабр мукофоти жаннатдир (йигирма биринчи қисм)\n730 20:00 19.08.2020


17:04 / 18.07.2020 2623 pdf Ўқиш режими + -\nПандемиянинг тугаши вакцинага боғлиқ бўлса, вакцина қачон тайёр бўлади? Вакцина яратиш бўйича ҳозиргача бирор натижа бўлдими?\nБир нарса аниқ: дунё бўйлаб, хусусан, Ўзбекистонда коронавирусга қарши қўйилган чекловлар ва карантин чоралари вирусни бутунлай йўқ қилишга эмас, аксинча, унинг тарқалишини секинлаштиришга, пандемияни назорат остида ушлаб туришга қаратилган. Яъни, вакцина яратилмагунча коронавирусни бутунлай енга олмаймиз. Бу оддий ҳақиқат.\nВакцина қачон тайёр бўлади?\nДемак, ҳаммаси вакцина қачон тайёр бўлишига боғлиқ. Айни пайтда дунёнинг АҚШ, Хитой, Британия, Германия, Россия, Ҳиндистон каби ўнлаб давлатларида коронавирусга қарши вакцина яратиш бўйича ишлар олиб борилмоқда. АҚШ ҳукумати камида 3 та компанияга моддий жиҳатдан ёрдам беряпти, вакцинани текширувдан ўтказиш жараёнини тезлаштириш бўйича енгилликлар берилган.\nМана шундай компаниялардан бири «Moderna» кеча инсонлар устида ўтказилган илк синовларнинг натижаларини эълон қилди. Унга кўра, коронавурсга қарши синовдаги вакцинани қабул қилган 45 беморнинг барчасида вирусни ўлдирувчи антитаначалар пайдо бўлган. Яъни, бу вакцина синовдан муваффақиятли ўтяпти, дегани. Синовнинг навбатдаги ва сўнгги босқичи шу ой охирида бошланиши кутиляпти. Унда 30 минг бемор иштирок этади.\nБу фақат АҚШдаги бир компания ўтказган синовнинг натижаси. Бундан ташқари, мамлакатда яна кўплаб компаниялар бошқа номзод вакциналар устида иш олиб бормоқда.\nМасалан, АҚШнинг яна бир «Pfizer» компанияси Германиянинг «BioHtech» фирмаси билан ҳамкорликда иккита вакцина устида иш олиб боряпти. Шу ой бошида ўтказилган дастлабки инсон синовлари барча беморларда антителалар пайдо бўлганини тасдиқлаган. Бу вакцина шу йил охиригача тайёр бўлиши ваъда қилинмоқда.\nБундай синовлар нафақат АҚШда, балки дунёнинг кўплаб бошқа мамлакатларида ҳам давом этяпти. Жаҳон Соғлиқни сақлаш ташкилотига кўра, айни пайтда турли давлатларда 150 дан ортиқ вакцина устида иш олиб борилмоқда. Уларнинг 21 таси ҳозир инсонлар устида синов ўтказиш босқичида.\nВакцина ҳаммага етадими?\nМутахассисларнинг фикрига кўра, шу йил охиригача синовдан муваффақиятли ўтган вакциналар сони қанчалиги маълум бўлади. Шундан сўнг уларни оммавий равишда ишлаб чиқариш жараёни бошланади. Вакцина қайси мамлакатда кашф қилинган бўлса, уни қайси давлат биринчи бўлиб молиялаган бўлса, табиийки, уни ўша давлат биринчи бўлиб олади. Масалан, АҚШ аллақачон 300 миллион дозага буюртма берган ва бу буюртмалар 2021-йил январгача тайёр бўлишини умид қиляпти. АҚШда жами аҳоли сони 328 миллион атрофида. 300 миллионта вакцина деярли барчани қамраб олишга етади.\nКўплаб давлатлар ҳозир синов босқичида турган вакциналар бўйича келишув ва шартномалар тузишни бошлаган. Яъни, вакцина ишлаб чиқарувчи компания ким билан шартнома тузган бўлса, биринчи навбатда уларга етказиб беради.\nОлимларнинг фикрига кўра, 2021-йил охиригача бутун ер шари аҳолисини қамраб оладиган даражада вакцинани миллиардлаб дозада ишлаб чиқариш мумкин. Чунки қаердадир кашф қилинган вакцинани катта миқдорда ишлаб чиқариш учун Хитой ва Ҳиндистон каби фармацевтик ишлаб чиқариш қуввати юқори бўлган мамлакатлар жалб этилади. Аммо вакцинани эрта қўлга киритиш бўйича давлатлар орасида рақобат бўлиши аниқ. Чунки вирус кенг тарқалаётган ҳозирги пайтда ҳар бир кун ва ҳатто бир соат ҳам қайсидир инсон ҳаётини сақлаб қолиш учун имкониятдир.\nДемак, Ўзбекистон ҳам ҳозирдан потенциал вакцина ишлаб чиқарувчи давлатлар ва компаниялар билан вакцина етказиб бериш бўйича келишув ва музокараларни бошлаши керак.\n15:00 / 16.07.2020 1538\n11:07 / 17.07.2020 1103\n2735 20:33 / 27.03.2020


8049 Ўқиш режими + -\nУшбу сатрларни ёзарканман, кўнглимдан хасталиги туфайли ўтган йилги Рамазон рўзасини тута олмаган бир мўминанинг қуйидаги гаплари ўтди: «Мана Рамазон ҳам келди. Умримда биринчи марта рўза тутмаслигим. Ҳомиладор пайтимдаям тутмаганидим, лекин у бошқа эди. Борган сари рўза тутишга иштиёқим ошиб кетяпти. Шу пайтгача шунчалик қадрига етмаган эканман Рамазонни. Билмадим, менга яна Рамазонни кўриш насиб қилармикин...». Унга яна Рамазонни кўриш насиб этмади.\n, , , Қудсий ҳадислардан бирида Аллоҳ таоло Пайғамбари Мусо алайҳиссаломга буюради «Эй Мусо Сен мени кўрмассан, зеро, мени давоми...\n19:27 / 28.11.2016 3257\n00:06 / 17.06.2017 1666\n13:34 / 09.12.2017 2368\n10:19 / 17.02.2017 2211


Тожикистон чегарачиси порахўрликда айбланмоқда\nТожикистон бош аксилкоррупциячиси Абдуфаттоҳ Саидов чегара қўшинлари расмийси наркотик моддалар контрабандасига алоқадор бўлиши мумкинлигини айтди.\nТожикистон миллий хавфсизлик қўмитасининг чегара қўшинлари қўмондони ўринбосари пора олганликда айбланмоқда.39 ёшли тожик зобити Саймуддин Мирзоев наркотик моддалар билан боғлиқ иш учун 45 000 АҚШ доллари миқдорида пора олгани маълум қилинган.\nТожикистон чегара қўшинлари расмийси Саймуддин Мирзоев апрел бошларида 15 000 АҚШ доллари миқдорида пора олаётган пайт коррупцияга қарши кураш агентлиги махсус гуруҳи томонидан қўлга олинган.\nБу борада 27 апрел куни иқтисодий жиноятлар ва коррупцияга қарши кураш агентлиги раиси Абдуфаттоҳ Саидов маълум қилди.\nРасмий чегара қўшинлари мулозими қўлга олингунга қадар 30 000 АҚШ доллари миқдорида пора олганини ҳам қўшимча қилди.\n- Бу жиноят наркотик моддалар билан боғлиқ , - дер экан агентлик раиси Саидов, тергов ишларига халақит бермаслик мақсадида тўла тафсилотлардан тийилишини билдирди.\nУнинг билдиришича, 39 ёшли полковник порахўрликда айбланмоқда.\nАйни пайтда жиноят иши Тожикистон Бош прокуратураси терговчилари томонидан олиб борилмоқда.\nШу ўринда айтиб ўтиш лозимки, 22 апрел куни МДҲ мамлатлари чегара қўшинлари қўмондонлари Кенгашининг Душанбе шаҳрида бўлиб ўтган 63 йиғилишида, мазкур Кенгаш ишини мувофиқлаштириш хизмати раиси Александр Манилов сўнгги икки йил мобайнида Афғонистонда наркотиклар етиштириш ва унинг ноқонуний савдоси тобора авж олаётганидан ташвиш билдирган эди.\nРоссия Федерал хавфсизлик хизмати генерал лейтенанти Александр Манилов 2009 йил кенгашга аъзо 11 та давлат чегарачилари ўтказган бир амалиётда тахминан 4,5 тоннадан ортиқ наркотик модда мусодара қилинганини маълум қилди.\nУ, жумладан, ҳозирда тожик - афғон чегараларида наркотиклар билан боғлиқ вазият қалтислигини, афғон қора дорисининг катта қисми айнан Тожикистон орқали минтақа давлатлари ҳамда бир қатор ғарб давлатларига олиб кетилаётганини билдирган эди.\nМанилов жаноблари бу вазиятда минтақа давлатлари чегара қўшинларини эмас, балки Афғонистондаги коалиция кучларини айблаган эди.\nАснода Тожикистон ўз қўшнилари Афғонистон, Ўзбекистон каби давлатлар куч ишлатар тизимлари билан наркотиклар ноқонуний савдосининг олидини олиш ва бу борада ахборот алмашинувини йўлга қўйиш борасида қатор ҳужжутлар имзолаганига қарамай, тожик жамиятида наркотиклар ноқонуний савдосида қўли борликда айбланиб қўлга олинаётганлар ўтган йиллардагидан кўпроқ кузатилади.\nМустақил таҳлилчилар афғон қора дориларини ноқонуний савдодан тўхтатиб қолиш йўлида олиб борилаётган қўшма амалиётлар ва ҳамкорлик шартномаларининг кутилган натижалар бермаётганида бошқа омилларни кўрмоқда.\nУларга кўра, жуда катта даромад манбаи саналган бу иллатдан кўпроқ мулозимлар, жумладан, Тожикистон куч ишлатар тизимлари масъуллари ҳам манфаатдорлар.\nТожикистон президенти қошидаги иқтисодий жиноятлар ва коррупцияга қарши кураш агентлиги раиси Абдуфаттоҳ Саидов кечаги йиғинда шу йил уч ойи давомида бу мамлакат куч ишлатиш тизимлари, яъни Ички ишлар ва Мудофа вазирликлари, Божхона қўмитаси ҳамда прокуратураларида пора олганлик айби билан 33 та жиноят ошкор қилинганини ҳам маълум қилди.


Кераксиз - blog.xabar.uz\nОдамларга яхшилик қилиш уларга моддий ёрдам беришгина эмас. Ҳайдовчи сифатида қоидаларни бузмай юришим ва пиёдалар ҳурматини жойига қўйишим — мен қилишим мумкин бўлган энг катта яхшиликдир.\nБелгилаб берилган максимал тезликдан кўпи — мен томонимдан пиёдалар чегарасининг бузиб ўтилиши. Менга мумкин бўлмаган йўлдан юришим эса ўша одамлар ҳақига ҳиёнат қилишимдир. Тан оламан, назоратдан четга чиқишнинг иложи бўлса, бундан максимал фойдаландим. Жазо муқаррар эмаслигини ҳис қилсам, ҳаддим сиққанича иш тутдим. Яъни, менда жиноятчига айланиш учун етарлича шароит бор эди.\nҲайдовичларга яхшилик қилиш — уларни жазодан халос этишгина эмас. ЙПХ ҳодими сифатида қоидабузарларни жазолашим ва пиёдалар хавфсизлигини таъминлашим — мен келтиришим мумкин бўлган энг катта фойда. Аммо мақсад аслида фақатгина шу эмас, мақсад мендек жиноятчига айланиш эҳтимоли бўлган одамга ҳам ёрдам беришдир.\nШунинг учун ҳам инсон ҳуқуқларининг таъминланганлик даражаси юқори бўлган мамлакатларда бардан маст ҳолатда чиққан ҳайдовчига ёрдам бериш — полиция вакилининг бурчи. Шу масалада муаммолари бор мамлакатларда эса қонун ҳимоячиси маст ҳайдовчининг қўлга тушишини пойлайди.\nҲаммамиз жазо муқаррар эканини ҳис қилганимиз яхши. Шунда катта эҳтимол билан меъёрдан четга чиқа олмаймиз. Буни камералар мисолида кўрдик. Аммо биласизми, масала фақат шу ернинг ўзидагина ҳал бўлмайди. Сиз қоидаларни, қонунларни бузган одамни истаганингизча жазолашингиз мумкин. Бироқ бундан мақсад нима деган савол қалқиб чиқади. Моддий рағбатми? Ёки сиз шунчаки ҳайдовчининг эсини киритиб қўйсак, у қайтиб шундай қилмайди деб фикрлайдиган яхши одаммисиз?\nМасалан, инсонга шунчаки ёрдам бериш ҳам мумкин. Камералар жазо муқаррар эканини кўрсатиши рост. Аммо у ҳеч қачон сизга ёрдам беролмайди. Ёрдамни инсон инсонга бериши мумкин, давлат фуқарога бериши мумкин ва ҳоказо.\nХўп, камерадан қўрқдим, тезликни пасайтирдим, одамларни ҳурмат қила бошладим. Аммо менинг хавфсизлигим-чи? Қаршимда жаримадан қўрқмайдиган кимдир пайдо бўлиши мумкин эмасми? Гўёки хавфсизлигим гарови сифатида мендан хавфсизлик камари талаб қилишади. Багажимни очиб, аптечкам бор ёки йўқлиги билан қизиқашади. Иккиси ҳам бўлмаса, моддий жарима ёзиб беришади. Бироқ мен бунда инсон сифатида қадр топмоқдаман деб ўйлай олмайман.\nИнсон қадри асосийси бўлганида, хавфсизлик камари фақатгина мендан эмас, ёнгинамда ўтирган йўловчидан ҳам талаб қилиниши керак эди. Мен шундагина орган ходимининг плани ҳақида эмас, унинг биз ҳақимизда қайғураётганига бироз ишонишим мумкин.\nЁки ўша аптечка масаласи. Унинг йўқлиги учун энг кам иш ҳақининг ярмини тўлаб бераман. У аслида мен учун керак. Бироқ шароитим сабаб, уни ўзимга раво кўрмай келаётгандим. Ахир шифохонага ҳаммаси тақалганида борадиган одамлармиз (вақтида бориш ҳақида ўйлаш учун аввал одамларнинг турмуш тарзи яхшиланиши керак). Яхши, мен жаримани тўладим. Бироқ шу вақтгача ўзимни аптечкадан сиққан одам сифатида, яна шундай давом этишим мумкин эмасми? Агар инсон саломатлиги чиндан ҳам ўта муҳим бўлганида, жаримани тўлашим билан, шу ернинг ўзида қўлимга машинам учун аптечка тутқазиб юборишарди ўша жариманинг пулига. Ёки суғурта полисини олаётганим аптечка совға қилишарди.\nНима демоқчиман, кимдир сиз бизга кераксиз демоқчи бўлса, мен ўзимни унга кераксиз деб ҳисоблашим мумкин бўлган сабаблардан йироқ бўлишим керак. Бирор ишнинг оқибатларига қарши курашиш амалда ҳеч нарса бермайди. Унинг келиб чиқиш сабабларини ўрганишимиз — инсонга ёрдамдир. Агар ҳайдовчини қилган иши учун жазолайверсак ва унга амалда ёрдам бермасак, кўз олдимизда у инсон эмас, даромад келтирадиган субъектгагина айланиб қолаверади.\n3.76 / 23\n4.18 / 16\n4.36 / 40\n5 Тўлқин Юсупов 24/04/2018\n3 Бахтиёр Шералиев 24/04/2018\nBlogpostdagi muallifning fikrlariga biroz qo'shila olmayman, bu uning nohaq yoki haq ekanligini bildirmaydi. Jinoyatni vaqtida jazolamaslik ikkinchi jinoyatga yo'l ochishini ham yodda tutish kerak. Bir narsani aytishim mumkinki, qoidalarni eng ko'p buzadigan va o'zaro va yo'lovchilar bilan muloqot madaniyatidan biroz uzoq bo'lgan haydovchilarning aksariyati O'zbekiston yo'llarida harakatlanadi. Ularni tartibga solmaslik bundanda yomon oqibatlarga olib keladi. Ayrim shovvozlar chorrohada piyodalar o'tish yo'lagi ustiga kelib olib to'xtaydi, piyoda mashinalar orasidan yo'l izlab o'tadi. Chorrahalarga qo'yilgan kameralar va qoidani buzganlarga solinadigan jarimalar juda ham o'rinli deb o'ylayman. Yengil mashinadagi haydovchi undagi o'zidan tashqari 4 yo'lovchining hayotiga mas'ul bo'lgani uchun ham kamarini taqishi shart! U o'z hayotidan tashqari boshqa 4 hayotganga mas'ul ekanligini unutmasligi kerak. Men ko'rgan chet eldagi ko'plab haydovchilar mashinaga minishi bilan ongli ravishda kamarini taqadi, bizning haydovchilar esa DAN xodimi bor joyga kelganda kamarini taqqandek ko'rsatadi, aslida ularga bundan ham ko'proq jarima solish kerak.\n5 Мақсуд Саломов 24/04/2018\n3 Абдумалик Носиров 26/04/2018\nЕвропадаги тартиб интизом заминидан катта жарималар ётади. Бизнинг жамият бу унсурга энди рўбаро келди. Вақти ўтиб 10 йилдан кейин катта жарималар ўз таъсирини жамиятга ўтказа олади. Жарималар инсонларни тарбия қила олмасада, уни бошқа шу хато қилмасликга чақира олади...\n3.5 Қаҳрамон Асланов 26/04/2018\n3.5 Давронбек Тожиалиев 27/04/2018\n5 Адҳам Отажонов 27/04/2018\n4 Беҳзод Қобулов 27/04/2018\n4 Олимжон Солижон ўғли 30/04/2018\n5 Шерзод Шерматов 10/05/2018\n4.5 Саид-Абдулазиз Юсупов 13/05/2018\n4 Расул Кушербаев 17/05/2018\n4 Нигора Умарова 18/05/2018\n5 Маҳсуджон Асқаров 18/05/2018\n4.5 Мубашшир Аҳмад 19/05/2018\n3 Музаффар Назаров 19/05/2018\n4.5 Умид Гафуров 20/05/2018\n5 Иноят Садикова 20/05/2018\n4 Мансур Тангишов 20/05/2018\n4.5 Нодир Закиров 21/05/2018\n4 Уйғун Ғафуров 21/05/2018\n4.5 Ботиржон Шерматов 21/05/2018\n5 Шунқор Чориев 21/05/2018\n12 та фикр


ҚАДИМ ЙЎЛНИНГ ЯНГИ ҚИЁФАСИ\nБуюк Ипак йўли дунё тарихида энг узун ва донғи кетган йўл ҳисобланади. Манбаларда қайд этишларича, Ўртаер денгизидан Хитойга қадар чўзилган Буюк Ипак йўли қуруқлик ва денгиз бўйлаб 5000 миль ёки савдо карвонлари йўлининг узунлиги 7000 километрдан ортиқ бўлган.\nБу қадимий ва афсонавий йўл азалдан жуда серқатнов бўлган. Савдогарлар бу йўл орқали Хитойдан ипак хом ашёси ва матолар, чинни буюмлар, чой, Яқин Шарқ мамлакатларидан жун ва ип газлама, Жанубий ва Жанубий-Шарқий Осиё давлатларидан зироварлар, қалампир, қалампирмунчоқ, долчин, мускат ёнғоғи каби маҳсулотлар ташишган. Туя – бу йўлнинг асосий транспорт воситаси бўлган. Кейинчалик Яқин Шарқ, Жанубий ва Жанубий-Шарқий Осиё соҳиллари бўйлаб денгиз савдо йўли ривожлана бошлагач, қуруқликдаги йўлнинг аҳамияти пасая борди. Бунга асосий сабаблардан бири қуруқлик йўли хатарли эди. Саҳро жазирамаси, чўл тўфони, қароқчилар хужуми бора-бора денгиз савдо йўлининг аҳамиятини оширди. Бундан ташқари, денгиз саёҳати бирмунча қизиқарлироқ ҳам эди.\nXIV асрдан бошлаб турли иқтисодий омилларга боғлиқ ҳолда бу йўлнинг аҳамияти бир мунча йўқолиб, XVIII асрларга келиб, тўхтаб ҳам қолган. Аммо, бу Буюк Ипак йўлининг батамом тўхтатганлигини англатмас эди. Ўша даврларда ҳам савдо йўлининг маҳаллий шохобчалари ишлайверган. Шу боис Буюк Ипак йўли ўз ўрнида Табриз, Хурмуз, Бухоро, Самарқанд, Хоразм, Ўтрор, Қашқар, Турфон, Хотан, Дунь-Жуань каби бир қатор шаҳарларнинг равнақ топишида муҳим роль ўйнаган. Хусусан, Самарқанд Буюк Ипак йўлининг қуруқликдаги бандаргоҳи саналган. Шу ўринда Буюк Ипак йўли атамаси олмон тарихчиси, "Хитой" китоби муаллифи К.Рихтгофен томонидан киритилганлигини айтиб ўтиш лозим.\nБуюк Ипак йўли асрлар давомида ўзбек ва хитой халқининг нафақат савдо алоқалари, балки моддий ва маънавий маданияти ютуқларини умумлаштиришда, илм-фан ва санъатда эришилган муваффақиятларни ўзаро тарғиб этиш ва кўпайтиришда муҳим аҳамият касб этади. Бугун ҳам бу анъаналар изчиллик билан давом эттирилиб, ҳамкорликни янада кенгайтириш, мавжуд транспорт-коммуникация тармоқларини таъмирлаш ва уларнинг транзит имкониятларини ошириш, темир йўлларни барпо этиш борасида амалга оширилаётган ишларда намоён бўлмоқда.\nСавдо йўлларининг мамлакатимиз тараққиётидаги аҳамиятини тўғри баҳолаган Биринчи Президентимиз Ислом Каримов 1992 йилнинг март ойида Хитойга қилган ташрифи чоғида: "Хитой буюк давлат. Бу халқ қадимий маданият ва тарихга эга. Бизни Хитой билан жуда кўп жиҳатлар боғлаб туради. Шарқ билан Fарбни боғлаган Буюк Ипак йўли ана шундай ришталардан биридир. Биз ана шу қадимий йўлнинг яна гавжум бўлиб, янгича мазмун касб этишини истаймиз", дея таъкидлаган эди.\nЎша пайтда Президентнинг транспорт-коммуникация алоқаларини ривожлантириш тўғрисидаги таклифи Хитой бош вазири Ли Пеннинг қуйидаги сўзлари билан қўллаб-қувватланганди: "Ҳозирги кунда Хитойда теран иқтисодий янгиланишлар жараёни бормоқда. Ўзбекистон билан Хитой ўртасида иқтисодий алоқалар кўнгилдагидек ривожланмоқда. Келгусида ҳам Ўзбекистон билан барча соҳаларда ҳамкорликни давом эттирамиз. Ўтмишда Буюк Ипак йўли мамлакатларимиз халқларини бир-бирига боғлаб турган. Эндиликда янги Буюк Ипак йўлини барпо этишимиз лозим. Умид қиламанки, дўстлик алоқаларимиз аждодларимизникидан ҳам мустаҳкам бўлади".\nШу тариқа узоқ тарихга эга Ўзбекистон – Хитой ҳамкорлигига янгича асос солинди. Шунга ҳам чорак аср тўлибди. Мана шу қисқа давр ичида эзгу ниятлар ва мақсадлар рўёби йўлида дадил қадам ташланиб, улкан ишлар амалга оширилди. Жумладан, 1997 йилнинг 24-28 апрель кунлари Тошкентда транспорт йўлларини таъмирлаш, ундан фойдаланиш ва шу йўналишда темир йўл қурилиш масалаларига бағишланган халқаро конференция ўтказилди. Конференция ишида бунга қизиқиш билдирган 18 та хорижий мамлакат вакиллари иштирок этди. Мазкур конференциянинг мақсад вазифаларидан келиб чиққан ҳолда 1998 йил 19 февралда Ўзбекистон – Қирғизистон – Хитой ҳукуматлари ўртасида Тошкент – Андижон – Ўш – Қашқар автомобиль транзит қатнови тўғрисидаги битим имзоланиб, йўл қурилиши бошлаб юборилди. Ушбу йўлнинг умумий узунлиги 940 километрни ташкил этади. Денгиз сатҳидан турлича баландликдаги 5 та довон оша ўтувчи (шундан иккитаси Ўзбекистондаги Қамчиқ ва Резак, Қирғизистондаги Чайирчиқ, Толдиқ, Таунмуран) йўлнинг асосий қисми, яъни 408 километри Ўзбекистон, 272 километри Қирғизистон ва 260 километри Хитой ҳудудига тегишлидир.\nМамлакатимизнинг Биринчи Президенти 2012 йил 5-7 июнь кунлари Хитой Халқ Республикасига расмий ташрифи чоғида Хитой – Қирғизистон – Ўзбекистон темир йўл магистралининг қурилишига оид битимлар имзоланди. Шунга мувофиқ, 2013 йилнинг июнь ойида бошланган ва умумий қиймати 445 миллион долларлик қийматга эга "Ангрен – Поп" темир йўл қурилиши амалга оширилди. Хитойлик ҳамкорлар билан бу лойиҳада кўзда тутилган қурилиш ишлари 2016 йил август ойида поёнига етказилди ва электр поездлари қатнови йўлга қўйилди. Бу йўл Ўзбекистоннинг марказий қисмини Фарғона водийси билан боғлаш баробарида Европа қитъасини Осиё билан боғлашга хизмат қилувчи трансмиллий транспорт йўлининг муҳим бўғинига айланиши ҳаётий ҳақиқатдир. Қолаверса, бу лойиҳанинг рўёбга чиқарилиши транспортда ташиш вақти ва масофасини бугунгига нисбатан 7-8 кунга ва 900 километрга қисқартириш, ҳар йили ташиладиган юклар ҳажмини амалдаги 5 миллион тонна ўрнига келгусида 17-20 миллион тоннага етказиш имконини беради.\nХуллас, бу йўлнинг тўла қувват билан ишга туширилиши дунё иқтисодиётидаги вазиятнинг ўзгаришига хизмат қилади. Муҳими, экспорт салоҳиятига эга саналувчи Хитой учун Қора ва Каспий денгизлари ҳамда Форс кўрфази сари йўл очса, ўз навбатида Ўзбекистон учун Тинч океани бандаргоҳига чиқишга имкон яратади. Шу тариқа бу йўл мамлакатимизнинг халқаро транзит – юк ўтказмалари соҳасидаги аҳамиятини оширади ва юртимиз тараққиётида муҳим ўрин тутади.


Nusrat Rahmat: САРҲИСОБ 27\nБугун – 1 апрел. Ўтган ой давомида худди нашаванддай “Faсebook” билан боғланиб қолдим. Унда анча−мунча нарсаларим эълон қилинди. Айниқса “Мусулмоннинг жуфти ҳалоли” деган қатрам ва Исмат Хушев ҳақидаги фикримга яхши муносабатлар билдиришди. Ўқиб кўринг:\nРоссия ТВсидаги бир интервью ёдимдан чиқмайди.\nЧеченга эрга тегиб, муслималикни қабул қилган, ишбилармон рус аёли айтган эди. “Эрим корхонамда ишларди. Менга бўйсинишдан ор қилиб, бошқа ишга ўтди. Иши оғир, алламаҳалда ҳориб келади. Чарчоқдан ваннага кирмагани учун илиқ сувни ётоққа олиб келаман, пайпоғини ечиб, оёғини ювишга кўмаклашаман. “Жирканмайсизми?” сўради мухбир. “Нима деябсиз, ҳушёр тортди у, агар эрим: “Ана шу сувни ич”, деса, ҳеч иккиланмай ичаман ҳам...”\nСўнгги йилларда талай қишлоқларимизда ҳаёт оғирлашди. Газ берилмай қўйди, электр таъминоти ҳам уч-тўрт соатга тушиб қолди. Ишсизлик...\nТВмиз мухбирлари қишлоқдагилардан интервью олаётганда, ёдимга нуқул бир донишманднинг “Ҳаёт – театр саҳнаси, биз баримиз актёрлармиз”, деган гапи тушади. Чунки микрофон тутилган деҳқон ҳам, чорвадор ҳам, амалдор ҳам бугунги фаровон ҳаётларини таърифлашдан чарчашмайди.\nМайли, гап бу ҳақда эмас. Ўзимиз ҳам қишда шаҳардан ижарага квартира олиб келадиган бўлганмиз.\nБу ердаги “дом”имизда яшайдиганларни эрталаб, соат 5да ўттиз километр наридаги қишлоқдан сут олиб келадиган аёлнинг “Малакў-ў-ў!” деб бақириши ўйғотади. Мен “бакалашка”ни кўтариб пастга тушаман. У сутни қуйгунга қадар гаплашамиз. “Ҳозир бу ерда руслар деярли қолмаган. Ҳамма ўзбеклар билан тожиклар. Яхшиси: “Сут кетди!” деб овоз беринг”, дедим. Чунки, қўшнилар унинг бақиришини мазах қилишаётганидан воқиф эдим. Аёл рози бўлди, аммо бари бир одатидан воз кечмади.\nБу аёл ҳаётдан нолимас ва уни беҳудага мақтамасди ҳам. Кўпроқ сигири ҳақида гапирарди. Айтишига қараганда, жонивор зурриётли экан. Яъни ҳар йили бузоқ олиб, ғунажинини вояга етказиш аждоддан−авлодга ўтиб келаётган одат экан. Бир бор у касал бўлганда, оила анча таҳликага тушибди. “Хўжайин мол духтирни топиб, оладиганингни ол-у, буни давола, дедилар, такрорларди аёл. Дори берганди, ҳарқалай тузалди”. “Эрингиз нима иш қилади?” сўрадим бир куни. “Ёзда Россияга кетадилар, қишда уйда бўладилар, молга қарайдилар, рўзғор ишлари дегандай. “Россиядан яхши пул топадими?” “Тузук, бултур топганларига қизни медколлежга ўқишга киритдик, сарпо олдик”...\nБир кун аёл жағи боғланган ҳолда келди. “Нима бўлди, тишингиз оғриябдими” сўради харидорлардан бири. “Йўқ, хўжайин урдилар” деди у ийманибгина. “Нима учун?” “Бузоқ ечилиб кетиб, энасини эмиб қўйибди”. “Хўжайинингиз золим экан”. “Йўқ, у киши ҳақ! Айб – ўзимда!” анчайин кескин жавоб қайтарди аёл зоҳирий ҳушёрлик ила ва ҳалиги кишига ёвқараш қилиб.\nИсмат Хушев чет элдан ошкоралик жумракларининг калитини олиб келганга ўхшайди. Агар чиндан шундай бўлса, демак унинг хориждаги ўн йиллик умри беҳуда ўтмабди.\nАммо жумрак бирдан очилса, ҳамма ёқни сув ювиб кетиши ва кўпларга ташвиш келтиришини унутмаслик керак. Зеро,шундай бўлганда ҳам, у ошкоралик ниҳолларини қовжирашдан сақлаб қолади.\n“Дом”да зерикабошладим. Машинани тузатиб, ҳайдаб чиқдим. Ҳовлига бориб, иссиқхонага помидор ўтқаздик.\nТўққиз ёшли набирам Фотима пианино чалиш бўйича яна ғолиб чиқиб, Бокуга борадиган бўлди. Қувондик. У ўтган йили “Янги авлод” конкурсининг ҳам республика ғолиби бўлиб, бизни қувонтирганди.\n73 ёшли Сиддиқ поччамиз оламдан ўтдилар. Рак. Ўғиллар билан бел боғлаб турдик.\n“Жадид”ни китоб қилиб чиқариш илинжида “Маънавият” нашриёти билан гаплашдим. Бош муҳаррир бунинг учун 10 миллион сўмдан кўпроқ пул берадиган ҳомий топишим зарурлигини айтди. Ҳозирча сайтдан ўқишаябди.”TurkLib” ва “Ziyouz.uz”даги асарларимни сақлаб олувчилар кўп. Айниқса “Жадид”, “Фожиа” сингари китоблар; ва ҳикояларни кўпроқ сақлаб олишаябди.\nАвтор: Нусрат Раҳмат на 07:11


ИИВ вазири: «Энди эскичасига ишлаб бўлмайди....\n23.05.2019 10:25 0 2089\nЎзбекистон Республикаси Ички ишлар вазири, генерал-лейтенант Пўлат Бобожонов «Ҳуррият» газетасига интервью берди. Ушбу суҳбатда тизимдаги ислоҳотлар, ўзгаришларга юз тутаётган ИИВ ва ҳоказо масалалар ўрин эгаллаган. Вазир жумладан тизимдаги кадрлар масаласи, уларга қўйилаётган талабларга алоҳида тўхталган.\n«Энди эскичасига ишлаб бўлмайди. Кабинетда ўтириб буйруқбозлик қилиш замони ўтди. Раҳбар халқнинг ичида бўлиши, унинг дарду ташвишини яхши ўрганиши, ўз дарду ташвиши деб билиши лозим. Бу борада Юртбошимиздан ўрнак олишимиз керак. Бошқаларга «бошчилик қиламан» деган одам изланувчан, ташаббускор, талабчан бўлиши, кези келганда ғамхўрликни ҳам ўрнига қўйиши, соҳага инновацион ёндашиши, янгича фикрлаши лозим. Ана шу талабларга жавоб бера олмайдиган раҳбарлар билан «хайрлашяпмиз». Қолаверса, ёш кадрларга ишонч билдиряпмиз. Аммо ишни эплолмаса, уларни ҳам аяб ўтирмаймиз» дейди Пўлат Бобожонов.\nШунингдек, вазирнинг айтишича, жиноятчилик даражаси республика миқёсида камайиб бормоқда. Жорий йилнинг тўрт ойи давомида 12935 та жиноят иши тергов қилинган. Бу ўтган йилга нисбатан 2722 та, яъни 17,4 фоизга кам демакдир. Бундай натижага олиб борилган профилактик чора-тадбирлар туфайлиэришилди. Шундан 9414 та жиноят иши тамомланган, 6113 таси судга, жумладан ярашув қарорига асосан 870 та, амнистия актига асосан эса 41 та жиноят иши судга юборилган.\n3301 та жиноят иши тугатилди. Тўхтатилган жиноят ишлари 616 тани ташкил этди. Фуқаролар, давлат, ташкилот ва муассасаларга етказилган зарарнинг 87,5 фоизи дастлабки тергов жараёнида қопланган.\nАвто 09/09, 12:02\nАвто 08/09, 22:27


Депутатлар ургутликларнинг муаммоларига ечим топа олдими? | O'zLiDeP\nДепутатлар ургутликларнинг муаммоларига ечим топа олдими?\nОлий Мажлис Қонунчилик палатаси депутатлари Ғайрат Абдиев ва Наврўз Ризаевлар Ургут туманида аҳоли билан ўтказган учрашувларда шу каби муаммолар юзасидан қатор мурожаатлар келиб тушди.\n- Ургутлик экансизлар, муаммоларимиз сизга нотаниш эмас. Биз XXI асрда яшаяпмиз. Аммо ҳали ҳам махсус бочкаларда олиб келинган ичимлик сувини ташиб ичамиз. Ҳудудимизда сув иншооти қуришда ёрдам берсангиз. Қишлоғимизда электр токида ҳам тез-тез узилишлар бўлиб туради. Сабаб, аҳоли сони ошиб, истеъмолчилар кўпайгани эвазига трансформаторнинг кучи етмайди. Бу масалада ҳам кўмакка муҳтожмиз, - деди Испанза МФЙ да яшовчи Иномжон Маъдиев.\nҲудуддаги 7-мактабда эса, синф хоналари етишмаслиги сабабли болалар 2,2 коэффицентда ўқишмоқда.Учрашуларда аҳолидан мактаб учун қўшимча синф хоналари қуришда кўмак сўралган мурожаатлар ҳам бўлди.\nМазкур муаммолар юзасидан депутатлар тегишли ташкилотларга сўров йўллашини айтди.\nШунингдек, халқ ноиблари тумандаги 143-умумтаълим мактабида Президент томонидан илгари сурилган 5 та муҳим ташаббус доирасида уюштирилган тадбирда иштирок этишди. Иккинчи жаҳон урушида қатнашган испанзалик 98 ёшли Бурон бобо Гадоев ҳамда Торинжак маҳалласида яшовчи 100 ёшни қаршилаган Темур бобо Пўлатовлар хонадонида бўлди.


Тошкент давлат юридик университети Фуқаролик ҳуқуқи кафедраси мудири Нурилло Имомов Kun.uz’га берган интервьюсида янги таҳрирдаги Фуқаролик кодекси лойиҳасидаги айрим янгиликларга тўхталди.\nФуқаролик кодексига криптовалюта тушунчаси киритиляпти\n— Криптовалюта – бу мол-мулк эмас, мулкий ҳуқуқ саналишини айтиш лозим. Чунки бу ерда криптовалютани сотиб олган одамга нисбатан муайян миқдордаги ҳақни олиш ҳуқуқи таъминланади. Кодекс лойиҳасига мазкур қоидалар ҳам киритиляпти ва бу ҳужжатли ёки ҳужжатсиз кўринишдаги пулли мажбуриятлар, мулкий ҳуқуқлар сифатида лойиҳада акс эттириляпти.\nКонтрактация шартномаси кодексдан чиқариб ташланмоқда\n— Контрактация шартномаси собиқ иттифоқ, яъни социалистик тузум даврида ўйлаб топилган ҳуқуқий конструкция ҳисобланади. Ушбу шартнома қишлоқ хўжалигида пахтачилик ёки бошқа давлат монополияси ўрнатилган соҳаларда фермер хўжаликлари билан тузиладиган шартнома сифатида сақланиб келяпти.\nБу шартнома бугунги кунда кўплаб соҳаларда давлат монополиясидан воз кечилаётгани муносабати билан кодексдан чиқарилиб ташланиши керак. Қолаверса, тўғридан тўғри олди-сотди шартномалари ёки форвард, фьючерс контрактлари тузиш орқали ҳам амалга ошириш мумкин бўлган муносабат ҳисобланади.\nБундан ташқари, Фуқаролик кодексида контрактация шартномасига оид бор-йўғи 3та модда белгиланган бўлиб, унинг асосий масалалари Вазирлар Маҳкамаси томонидан тасдиқланган алоҳида низом билан тартибга солинади. Шу туфайли ҳам бугунги кунда кодексда буни ифодалашга зарурат йўқ ва уни ўз даврини ўтаб бўлган шартнома сифатида тасаввур қиляпмиз.\nДавлат унитар корхоналарини кодексдан чиқариб ташлаш назарда тутиляпти\n— Кодексда юридик шахсларни мезонларга бўлишда оммавий ва хусусий юридик шахсларга ажратилиши керак, Фуқаролик кодексидаги юридик шахсларнинг ташкилий-ҳуқуқий шакли бевосита хусусий юридик шахсларга хос бўлиши керак, деган фикр илгари суриляпти.\nДавлат томонидан ташкил этиладиган юридик шахслар эса бевосита давлат номидан ҳаракатланиши керак ва давлат фуқаролик ҳуқуқи субъекти бўла туриб, у ташкил этадиган давлат унитар корхоналари кодексда алоҳида акс эттирилиши шарт эмас, деб ҳисоблаб, давлат унитар корхоналарини кодексдан чиқариб ташлаш устида ишлаяпмиз.\nДУКларни кодексдан чиқариб ташлаган билан энди бундай корхона бўлмас экан, деган хулосага бормаслик лозим. Давлат унитар корхоналарини ўз фаолиятини юритаверади, аммо эндиликда фуқаролик ҳуқуқининг субъекти бўлган давлат номидан иш юритади.


23:20 / 23.03.2018\nРоссиянинг асосий ижтимоий тармоғи ҳисобланган "ВКонтакте" VK Shop онлайн сувенирлар дўконини ишга туширди. Ижтимоий тармоқнинг истаган фойдаланувчиси "ВКонтакте" логоси туширилган майкалар, кофталар ва ўйинчоқларга буюртма бериши мумкин.\nДўконда ижтимоий тармоқ логоси ёки унинг рамзларидан бири — "Спотти" ити ва "Персик" мушуги сурати туширилган кийим ва ўйинчоқлар намойиш қилинган. "ВКонтакте" VK Shop ассортиментини янгилаш ва уни янги моделдаги футболкалар ва свитшотлар, стикерлар, кўкрак нишонлари ва бошқа сувенирлар билан тўлдиришга ваъда берди. Дўкон бутун Россия бўйлаб фаолият юритмоқда, тўловни ҳам карта орқали, ҳам етказиб берилганда нақд шаклда амалга ошириш мумкин.\n"ВКонтакте"нинг маркетинг бўйича директори Александр Кругловнинг сўзларига кўра, барча буюмлар дид ва деталларга меҳр билан ишланган, ҳар бир предметда VK логоси акс этган. Кругловнинг айтишича, аввал ижтимоий тармоқ рамзи туширилган нарсаларни совға тариқасида олиш имкони мавжуд эди, энди эса истаган одам ўз коллекциясини "ВКонтакте" буюмлари билан тўлдириши мумкин.\nОдноклассники ва ВКонтакте мобил ўйинлари ишлаб чиқарувчилари учун 1,4 млн. рубллик мукофот фондига эга мусобақа бошлаб юборди\n14:13 / 18.04.2018\n«Алдоқчилар». АҚШ президенти онлайн дўконларни танқид қилди\n15:23 / 29.11.2017


ТАЛАБ БАРЧАГА БАРОБАР » "Жиззах овози" газетаси расмий сайти\nТАЛАБ БАРЧАГА БАРОБАР\nЯнги давлат таълим стандартларида ўзгаришлар кўплиги мени ҳам қувонтирди. Чунки, ҳужжатда ўқувчиларга малака талаблари қўйилган. Бу эндиликда ўқувчилар ёши, ўзлаштириш қобилияти ва иқтидоридан келиб чиққан ҳолда келгусида эгаллаши лозим бўлган билим, кўникма, малака ва компетенциялар 9+3 модели асосида белгиланади, дегани.\nЯъни, мажбурий минимал таълим мазмуни ҳар бир таълим босқичи учун узвийлик, узлуксизлик асосида тақсимланади.\nУмумий таълим тизимида фанларни ўрганиш босқичи қуйидаги тартибда белгиланади:\n- Мактабларнинг бошланҚич таълими, яъни 4-синф битирувчилари А1 даража:\n- Фанлар чуқурлаштириб ўқитиладиган ихтисослаштирилган мактабларнинг 4-синф битирувчилари А+1 даража;\n- Умумий ўрта таълим мактабларининг 9-синфлари битирувчилари А2 даража;\n- Фанлар чуқурлаштириб ўқитиладиган ихтисослаштирилган мактабларнинг 9-синфлари битирувчилари А2+даража;\n- умумий таълим фанларига ихтисослаштирилган ўрта махсус, касб-ҳунар таълими муассасалари битирувчилари В1+ даражада билимга эга бўлиши зарур.\n- Муқаддам ўзбек тили (таълим бошқа тилларда олиб бориладиган мактаблар учун) фанидан бошланғич 2-4-синфлар учун, меҳнат фанидан 1-4-синфлар учун давлат таълим стандартлари мавжуд эмас эди. Жисмоний тарбия, мусиқа, тасвирий санъат фанларидан (1-4-синфлар) давлат таълим стандарти талаблари инсон ва жамият фани таркибида қисқа берилганди. Янгидан ишлаб чиқилган ҳужжатда эса ўзбек тили (таълим бошқа фанларда олиб бориладиган мактаблар учун) фанида 2-4-синфлар учун, меҳнат таълими, жисмоний тарбия, мусиқа, тасвирий санъат фанларидан 1-4-синфлар учун давлат таълим стандартлари алоҳида ишлаб чиқилди.\n2017-2018 ўқув йилига тайёргарлик жараёнида дарсликларни чоп этиш, улар компетенциявий ёндашувга жавоб беришини таъминлаш борасида муайян ишлар амалга оширилди. Энг асосийси, ҳар бир дарслик яратилишида муаллифлар томонидан ўқувчи ўз билимини мустақил ошириб бориши ҳисобга олинди.\nМустақил ишлаш - бугунги кун ўқитувчиси олдига қўйилаётган устувор вазифаларнинг бири. Бу талаб бошланғич синф ўқитувчиларига ҳам тааллуқлидир.\nтумандаги 37-умумий ўрта\nтаълим мактабининг бошланғич синф ўқитувчиси


Одамнинг оласи ичида « Ўзбекистон Халқ Ҳаракати\nОдамнинг оласи ичида\n18 August 2019 - 12:49\nЯшаган саринг миллатчилик, маҳаллийчилик энг хобис нарса эканини ҳис қилиб борар экансан.\nЖоҳилроқ пайтимизда шу нарсалардан озми кўпми ўзимиз ҳам насибадор эдик. Ҳозирга келиб миллатчилик, маҳаллийчилик қилганларни кўрсам жаҳлим чиқади. Тошкетлик фақат тошкентликни ҳурмат қилса, андижонлик андижонликни. Қўқонлик эса фақат қўқонликни…\nЎзбек туркни ёқтирмаса, ўрис ўзбекни…\nЯшаган саринг ҳар бил миллат ва элатда бирдек яхши-ёмон бор эканига гувоҳ бўлиб борар экансан. Айниқса ўзимизнинг тошкенлик ўзимизни кийдирганда бу нарсалар яққол билиниб қоларкан. Ўзингники ўзингни кўзингни ўйса бошқа миллатдагилар тўтиё бўлиб кўриниб кетаркан.\nҚанча қанча ўзимизникилар хақдан тап тортмай ўзи йўқни кўзи йўқ қилишди. Қарздорлар қарзини бермади. Машина дейсизми, ундан катта нарсаларни ҳам ямламай ютиб, кўрдим демасдан бақрайиб турадиганлар бор.\nОдамнинг оласи ичида. Кўпинча эшитиб қоламан. Турклар алдоқчи дейишади. Ўзимизда алдоқчи йўқми? Ўзимизни қанча ўзимизникилар алдаган бўлса.\nЯна айтаман. Миллати ва маҳалласига қараб одамларга баҳо бермаслик керак экан.